url: =A Lianzaw Veina Anei Dinga Sapna ~ MUC\nA Lianzaw Veina Anei Dinga Sapna\nAdmin 10:05:00 AM Articles, Religion Articles\nLeitung leh Pawlpi tuamtuamte in Pasian’ thukham palsat uh ahih manin vauhilh ding kisam hi. “Mi khatpeuhin sahang leh amaa milim bia-in, amaa taltang tungah ahih kei leh, a khut tungah ciaptehna a ngah leh tua mi in Pasian’ hehna hai-ah, bangmah tawh a kihel lo lenggahzu dawnding uh hi.” Pasian’ nisiangtho ni a siasak mite’ tungah tua bang hamsiatna tunga, eite in a lianzaw veina, a lianzaw hanciamna, i lah ding hi lo ahi hiam? Eite in banghanga hih thu, thudon lo a, ei aading bek zonga, leitung lunggulhna tawh i hun beisak i hi hiam? I lunggulhnate Topa Jesu tawh kikhen ta ahi hiam? LaiSiangtho kammal khauh lua ahi hiam? I lungsim hong nawngkai sak lua ahi hiam? Lungsim sungah thuak zawh lohna tawh a nung heikik Jesu’ nungzuite bang mahin leitung lam maingat ta i hi hiam? I sum neihte ei nopsak nading bekin zangin ei lunggulhte leina in i zang ziahziaha kha tampite in lungdamna thu thei lo-in mual hong liapsanta uh hi. Hih bang dinmunah bang tanvei kivei lai ding i hi hiam?\nUpna hing nei ciat ni. Itna tawh nasem upna hi a, nuntakna khate siangtho sak hi. Mi khempeuh in ei mau nopsak nading bangmah peuh sem dingin kiging sa in om thei napi hangin, Topa Jesu leh thumaan thutak a kisam a kisia ding mihingte’ aa dingin themzong a ngaihsun lo tawh i kibang hi.\nTu Mahmah In Vantung Sumkholna-ah Khol Ta In\nI neih i lamte, i khiap hun hong tungta hi lo ahi hiam? Tu-in na khatpeuh sepna tawh vantungah sum khol thei dingin Pasian in nang hong huh ta hen. Leitawi pia i hi kei a, lungsim siangtho takin sumpi i pia hi. Topa in ei hongkop nate a piakik bek i hi hi. Nang’ Pasian it mahmah in, nang leh nang na ki-it mah bangin mi dangte zong na it takpi leh Pasian nasep nadingin deihsakna taktawh na piakhia takpi ding hi, cih ka-um uh hi. Kha gupkhiat ding om hi. Kha gupkhiat nadinga a nuntakna a piakhia Jesu Khrist tawh kipawla nasem hi ta in. Topa’ vangliatna muanna tawh thupha na bawl leh Pasian in nang tungah na hoihte hong kicing sak ding hi. LaiSiangtho a humuap KhaSiangtho in na lungsim uh hong uk henla, Topa’ kha leh nuntakna ahi Pasian kammal a it taktak hong suaksak ta hen. Pasian KhaSiangtho tawh kisai khempeuh na muhtheih nadingin namit-te kihong ta hen. Tu hunin biaknathu tawh kisai, a kineumuhna in mi khempeuhin Jesu’ lim sun lo, amau pumpi nial lo, suplawhlianga nasem lo i hih man ahi hi. (R&H, Jan.8,1889).\nGuah Nunung Hong Pailoh Kikna\nPasian tawh kikop a nasepna in bangzahin manpha hiam cih a thei a om masiah Leitungbup Topa’ vangtawh a tangsak Pasian KhaSiangtho nasia tak in hong kibua lo ding hi. Pasian’ nasepna-ah lungsim takpi tawh ki-apna a om ciangin Pasian in a kiteh thei lo KhaSiangtho hong buaksuk ding hi. Ahi zongin pawlpi mi a tamzaw in Pasian tawh kikop-a na a sep naikei-a leh tua guahtui ngah lo ding uh hi. Angsung aading zonna leh pumpi’ deihna a kilat laitengin Pasian in a KhaSiangtho hongpia thei lo hi. “Kei mahin ka sanggam a kempa ka hi hiam?” ci-a Kain in a dawn mah bangin i lungsim sungah angsung ngaihsutna leh mawhbawlnopna in hong ukcip laiteng Pasian in a KhaSiangtho hong buak lo ding hi. (R&H, July 21, 1896).\nLeitung Lunggulhna Lungsim Khempeuh Phiatsiang In\nKongit ute naute aw, note’ tungah itna leh kamkhum kamnel tawh konggen hi. Kha gupkhiatna nasep i sep laitakin leitung lunggulhna lungsim i phiatsiang ding ahi hi. Pasian nasepna a nawngkaisak khempeuh a phiatsiang Jesu Christ lungsim bang Jesu nungzui khempeuhin i neihding phawkni. Pasian’ hongnget thute a sangpen a thupi pen in i koih ding hi. “Kei hongit sangin anu apa a it zaw mi in keitawh kituak lo hi.” Christ nuntakzia in i nuntak sung i sinding laibu ahi hi. Topa’ nuntakzia in mi dangte’ hamphat nading bulphuh in gim lo tawl lo tak a suplawh ngamna lungsim tawh sepsak ding tha hongpia hi.\nTanu tapate Pasian kiangah i paipih zawh nadingin Pasian sila a hi nu leh pate in i thahatna khempeuh siit lo-in gamtang ni. Pasian’ nasepna-ah thudon lohna lungsim leh angsung khualna lungsim nei lo ding hi. Jesu in a pawlpi hong nunget hi. Amau ii kha nuntakna in amaute khial hi ci-a, khensatna a thuak bangzah omta hiam?\nSiit nei lo a, ki-ap dingin Pasian in hong ngen hi. Jesu gumpa leh Topa a i san hun a i kiciam mahbangin thumaan takin zuisuak hilehang leitung a om mi tampite in, mawhna sungah kisia lo ding uh hi. Gumpa mu dingin kiging lopi-in hankhuk sung a zuan mite kua mawhpuak hi ding ahi hiam? Eite aadingin Topa Jesu in Amaa pumpi mahmah biakpiakna ganno dingin hong kipiakhia hi. Mawhnei mite hotkhiat nadingin Topa in bangzahin hongvei-in semkhin ahi hiam? A nungzuite Pasian nasem a suah nading pattahna-ah gim ing ci lo-in hanciam mahmah hi. Ahi zongin eite’ sepkhiat pen tawm mahmah hi. I sepkhiat tawmcik ii huzapin i sep loh ii huzap tampite’ nuai-ah thanem mahmah hi. Pasian hong piak nasep i zawh nadingin mainawt a, kisem lo ahih manin bangzahin sumkhin i hi hiam? Christian i hihna tawh kizui-in, hih thute hangin i patauh mahmah ding ahi hi. (R&H, Dec. 30,1902).\nSup Ngamna Lungsim\nGupkhiatna geelna-ah biakpiakna tawh kilak ahih manin bangzahin zai in, thuk in, sang hiam cih kiteh thei lo hi. Topa Jesu in vantungah om hithiat in hih mawhna leitungah vantung mite hongsawl ziau cih bang hi lo hi. Amah mahmah a kem a cing om lo-in hongpai a, kosiatna, mawhsakna hong thuak hi. Topa pen haksat thuak mihing khat hong hi-a, lunggimna hong thuak hi. I mawhna danteng hong thuak in i thanemnate zong hong thuak lailai hi. Topa nungzuite lakah pumpi deihna nial lote a muh ciangin amaute in Christian hihna a nial hi ci-in Pasian in ciamteh hi. Jesu tawh pumkhat ka hi ci-a, a manpha mahmah puan silh niikten, inn sung vanzat hoih nono leh a lim nono annek tuidawnte tawh nuam tak a omte in, a minbek a Christian ahi uh hi. Chritian khat hih nading pen Christ tawh kibat kul hi.\nAhi zongin sawltakpa’ thugen bangzahin maan ahi hiam? Mi khempeuh in ei aading bek kizong ciat hi. Topa Jesu tawh kisaite kizong lo hi. Christian tampi takin i min tawh kituak in kigamta lo hi. A manpha mahmah gupkhiatna a kigelkhol thu a za ngei lo bangkeekin om uh hi. Mi tampi’ ngimna in leitungah a min than theih nading bek hi-a, leitung paiziate leitung nasepte sem uh hi. Amau deih a kicin nadingin semin om uh hi. Leitung mite bangin a ngimnate-uh veitakin zui uh hi. Hih bangin Pasian’ gam a kiphuh zawh nading huhnopna lungsim phiatkhia ta uh hi.\nTu-a i neih thahatna tawh i kidim sanga a zah sawm-a, a khangto ding Pasian’ na sep in, phalbi huihvot in, tukguah a dal mah bangin khangto thei lo hi. Hi bang, a pianna in, amah leh amah Pasian’ ta ka hi a ci mi pawlkhatte in Topa nasep nadinga a kiseh sumte amau nopsak nadinga a zatmang nahanguh ahi hi.Topa Jesu in a nuntakna piakhia lianga hong itna thu amau nuntakna-ah kihelkha lo a hihman in thahat nading mun-ah thanemin amau leh amau in a meivak uh sumit uh a, mi tampi tungah lungdamna thu khuavak tung lo-in, khuamial sakta uh hi.\nJesu Christ in hihzahin amau aading hong suplawh a hih manin Topa’ thuphate amau aading bekin zang ngam ding ahi hiam? Topa’ hong itna leh pumpi deihna nialna-in tehpih ding om lo hi. Hih itna a nungzuite’ tungah hongtun takciangin amau lunglut thute Topa-a mah bang a hihna hong kilang ding hi. Amaute’ nasep in Pasian’ gam phuh ding ahi hi. Amau pumpi bek hi lo-in, a sum a paai a neih a lam khempeuh Topa’ tungah ap in Topa’ nasep nading a kisap bangin zangsak ding uh hi. (CS-5).\nTopa Jesu in a nungzuite’ tungpan a lamet thu in hih sangin a lianzaw khatbeek om nawn lo hi. Hihzah a thupi kha gupkhiat nasep nadingin pumpi deihna nialna in haksa lua hi ci lo ding hi. Hih nasep in mimal nasep ding ahi hi. LaiSiangtho thumaan tangkona a zat ding ahi zongin, Topa Jesu a sawt lo-in hong paita dinga, Topa thumaan a zanuam leitung mun khempeuh a om mihingte’ tungah tangko nading ahi zongin, i piak khiat sum khempeuh Pasian’ sumkholna sungah lut ding hi. Hih nasep a sem ding Pasian nasemte i khahkhia ding hi.\nI nuntakna sungah Jesu i itna i kam tawh genin, i gamtatna tawh i lak ding hi. Jesu Christ gam a thupi pen i hisak ding hi. Pasian tokhom tungah kuama sawl loh in ei leh ei i ki-ap ta ding hi. Pasian Tapa in vantung kumpi tokhom nusia ngam liang-a a it kha manphate, Jesu Christ tawh a kipawl mihing peuhmah in itna a nei ding uh hi. Topa in eite’ aadingin zawnna hong thuak hi. Topa’ zawnna in eite’ hauh nading ahi hi. (R&H, Oct.13, 1896).\nA Ki-ap Innkuante Sapna\nLaiSiangtho a thei mite amau leh amau hanciam dingin Pasian in sam hi. Khuamial sung leh khialhna mun a, a omte, gam dangah pai-in mithakte tawh meltheih bawlding a, Topa aading pilna tawh hanciam dingin, Christian innkuante Topa in sam hi. Hih sapna a dawng dingin kipiak ngam mahmah kul ding hi.\nHaksatna a tuamtuamte hepkhiat nading mi tampite in a ngak laitak in, leitungah nuntakna nei kha tampite in, lametna nei lo Pasian thei lo-in hong sihsan ta uh hi. Mi tampite in leitung ii hamphatna thupha leh leitung pilnate sin nadingin sum leh paai tampi ngah ding lametna tawh a lau huaina mun-ah pai uh hi. Ahi zongin Pasian thumaan khuavak a om loh namun-ah, a teeng mite’ kiangah lungdamna thu puakdinga, a va peem ding innkuan koi-ah om ahi hiam?\nMacedonian sapna aw leitung mun khempeuh pan hong pai ta hi. “Kote’ kiangah hongpai-in hong huhun” cihna mipi otna aw mun khempeuhah kiza ta hi. A banghangin tua sapna dawng lo mawk i hi hiam? A nuntakna leitung buppi aading a piakhia Pasian’ nasep banga a sem, mi a tul a then lom in Christ KhaSiangtho aana sapna ngah ding kilawm hi. Tu hun tawh kituak LaiSiangtho thumaan a thei nai lo mite i hilh theih nadingin bang hangin ei deihna nial ding kizekai saksak i hi hiam? Pasian nasem siapipa in hih leitungah hongpai khin hi. Tua siapipa in eite’ mai-ah pai-in, i sep dingzia hong lak khin ta hi. Jesu’ teci pang dingte kuama tungah a malmal in hilh tuan lo hi.\nSum neite’ tungah a zahnih nasep ding om hi. Pasian in amaute’ tungah hih sumte a ap hi a, Pasian’ nasepna a mainawt nading vai khempeuhah vaipuak nei uh hi. Pasian thumaan in nuntakna nei kha khempeuh khamkhau kual zangin Pasian tokhom tawh hen khawm ahih manin mihingte in Pasian piak thahatna tawh ahih zawhzah in sem ding uh hi. Pasian’ thu LaiSiangtho thu pen a gamla munte-ah vahilh dinga, teci pangin Christ atheinai lote’ kiangah kizeel sak ding uh hi.\nMihingte’ tungah thupha dingin Pasian in sum leh paai neihsa tampitak ap hi. Mi dangte leh amau aading mahmah in thupha ahih sangsik in thaangkam bang hongsuak ta hi. Pasian hongpiak neih leh lamte in nang aadingin hong nawngkai sak a suak kha hiam? Nazat dinga Topa’ hongpiak sum leh paaite in Pasian’na a sem thei lo dingin nang hong hencip kha hiam? Topa’ neihsakep siampa khat hihna tawh hong ap sumte in na thuneihna leh nazat theihna hong tawmsak in Pasian tawh na sepkhopna pan hong khawl sak kha hiam? Vantung sumkholna sungah nakhol dinga hong ki-ap sumte na ukzawh nadingin na innsung bekah om hithiat na hi hiam? Nasep ding om kei ci-in paulap nazong thei kei ding hi. Sepding tampi om hi. Na inn hoih sungah nuamsa-in na om kha hiam? Topa a it mite’ aading a kibawl khol vantung inndeite ngah ding hi ci-in kha mangthangte’ kiangah gen lo na hi hiam? A kisia thei lo gamh ngah nadingin na neih na lamte sup ngam huai lo a hiam? (R&H, July 21, 1896).


timestamp: atn

url: =Ngente pawivai leh Biakinn Vai thu phamawh zaksakna ~ MUC\nNgente pawivai leh Biakinn Vai thu phamawh zaksakna\nNgente Pawlpi vai zaksak behna leh Biakinn thak a ding huh ngetna\nNgente pawlpi in sing biakinn panin taih biakinn ah a kilaih ciangin biakinn ki zo siang zo zo nai mahmah lo ahih manin upa Pau Lam Thang te inn a kikhop zawh pen kum 3 cing mahmah ta hi.\n29/9/2017-10/10/2017 hun sungin Pr Dinga in speaker semin effort bawlna ah sum leh paii tawh ong panpih ahi,\n1. MUC zumpi pan 500000\n2. Ning Ngaih Lian (Australia)Leh Vung Sian Pau (USA) te unau in 1200000\ntawh ong panpihna leh pawlpi mibupin mapang a i thunget khopna hangin Topa in lawhcinna thupha ong pia a tuiphum thak 27 leh ong suak mimal kigawm mi 37 pawlpi ah ong lut thei hi.\nTua hi a Biakinn thak lah ki zo nailo. Biakinn thak lam a kipan tuni dong kum 3bang cing sinsenin Upa PauLam Thang te inn a kikhawm ahihi. Tu in ong suakthak teng tawh kigawmin ahih leh sabbath ni bang ciangin inn sung innka kidim zihziah a ki tang thei lo zah phialin kigak mahmah ta ahih manin biakinn pi zawh siang ding pen pawlpi mi teng in ka thungetna bulpi uh hipi pen hi.\nTuipi gal a om Khazih sungah u leh nau Nu leh Pa te in Ngente biakinn pen hi ciang ding zo ta ahih manin zawh siang mengmeng na ding in thungetna leh sum leh paai tawh ma nong panpih ciat na dingun itna lianpi tawh huhna kong ngen khawm uh hi.\nBiakinn thak zo siang hi le ung kikhawm vekpi in nuamtakin ki ta mahmah ding hi. Tua ahihman in gamdang aom Zomi SDA te in pekkhat peknih na neih sunsun tawm cilo in nong kihel nang uh ih biak Pasian mintawh ong zawn ungh. Ong huhzo ding khatpeuh aom leh anuai ah comment pan ahizongin Email tawh lilymung@gmail.com ahizong nong contact na dingun ong thuum ungh.\nTopa in amisiangtho khempeuh i omna tek ah thupha ong buak kim ciat tahen. Amen.


url: =Luahsuk mawhna’ sukkhakloh Jesuh suah lungdamna :: ZOMI DAILY\nposted on 13 January 2015 at 1:03 am Lomkholna: Article, biakinn, SuanghDal\n(Rom. 5: 12-19; 1Cor. 15: 22; 45-49) – Luahsuk Mawhna pen Guilt kici hi. Guilt pen Luahsuk mawhna hi. Pianpih Mawhna pen Corruption kici hi. Corruption pen Pianpih mawhna kici hi. Topa Jesuh pen luahsuk mawhna tawh a kipelh theih nadingin Mary pen mawhnei lo Nu a suah kul hi, a ci pawl om hi. Luahsuk mawhna le pianpih mawhna a khen thei lote in mawhna pen Adam’ tungtawnin AIDS danin kilawh suk hi, ci uh hi. Ci le sa le sisan tawh kilawh danin mu uh hi. Hihte gel kikal ah thulimci khat ih gen nuam hi.\nAIDS kilawh bangin luahsuk mawhna kilawh mawk leh Mary tungtawnin Jesuh zong mawhna in lawh thei ding hi. Banghang hiam cih leh Mary mahmah in zong Jesuh pen ka si le ka sa tawh ka paai, ci-in na gen veve hi. Naubu sungah Jesuh pen Mary sisan tawh kituam hi.\nTua ahih manin AIDS kilawh bangin si le sa tawh kilawh thei hi leh Jesuh zong mawhna in a suk khak loh phamawh ding hi. Tua ahih manin luahsuk mawhna pen Tangmi (federal headship) tungtawnin kilawh hi, cih ka gen nuam hi. “Federal” cih pen gam ki-ukna a hoih theih nadingin zong a kideih mahmah kammal khat ahi hi.\nMawhna tawh kisai ah Adam pen mihingte adingin a hoih pen Tangmi na hi khin zo hi. Tua mah bangin Dikna tawh kisai ah zong Jesuh pen a nunung pen Tangmi ahi hi. Tua tangmi tungtawna ih luahsuk mawhna (guilt) pen ih pianpih mawhna (corruption) ong suak ta hi. Bangci bangin kiluah hiam cih leh Tangmi pa’ tungtawnin kiluah a, bangci bangin kipianpih hiam cih leh ih zanni, ih tuni, ih zing ciang mawhnate tawh a kipian pih hong suak ta hi.\nAdam in singgah a nek pen na nekpih lian loh hangin, nang zong Adam hi lecin, Adam mah a bang lian ding na hihna zia tawh a ne khawm a mawh khawm mah ih suak hi. David in ka nu’ sung pan a mawhsa in ka piang hi, na ci hi. Adam pen kicin zawhlohna le mawhna tawh kisai ah ih tangmi taktak ahihna a beisa pan na mawhna, tulaitak na paubanna le zingciang zong a mawh a paubang ding na hihna ah kilang pha mahmah hi. Tua ahih manin hotkhiatna bucing ih cih pen zanni pan, tuni pan, zing ciang pan ahi hi. Salvation is from the Past, Salvation is from the Present, and Salvation is from the Future.\nCi le sa sisante pen mawhna hi lo hi. Mawhna ih cih pen a kilawng thei hi lo hi. A kimu thei hi lo hi. Sisan sungah mawhna om ahih manin zatui sun ni, kici thei lo hi. Mawhna koilai ah om hiam ci-in kizong thei lo a, mawhna pen a kibawlna bekah a gah in kimu thei bek hi. Hih hi ei mawhna! ci-in khut tawh kitawi thei lo hi.\nMawhna ih cih pen Tangmi tungtawn zia khat tawh a kiluah hi a, tua ih luah pen a zia khat tungtawnin a kilawh suk leuleu na hi a, sisan sung, thagui sung, guh sung tang sungah mawhna a om hi lo hi. Mawhna adingin zatui zaha om lo hi. Mawhna tawh kisai dam nading Jesuh’ sisan bek om hi. A mi mudah ding hi lo a, a mawhna mudah ding ahi hi. Mawhna ih hi kei a, mimawh ih hi bek hi.\nTua ahih manin, numei khempeuh lakah a siangtho pha pen Mary hi mah ta leh Mary zong luahsuk mawhna tawh kipeng thei lo hi. Ahi zongin Mary’ sisan pen mawhna na hi pah lo ahih manin tua sisan tawh naubu sunga kituam Jesuh pen tua luahsuk mawhna zia in lawh thei lo hi.\nMary pen mawhna hi loin mimawh nu ahi hi. Sisan tungtawn in AIDS bangin mawhna kilawh lo hi. Mawhna pen mimawh ih hihna tungtawnin kilawh bek hi. Mary pen mimawh ahih hangin a sisan pen mawhna hi lo ahih manin Jesuh Khrih a paaina le a suah khiatna ah bangmah pauban nading om lo hi.\nTua banah Kha Siangtho’ gai sak nasep hi sawnsawn lai hi. Banghang hiam cih leh Adam pen Jesuh’ adingin Tangmi na hi lo a, Jesuh pen Adam’ suan le khak tampi takte’ tangmi ong suah theih nadingin Mary naubu Pasian in a teelna ah Mary in zong lamdang sa a, ka Honpa (God my Savior) na ci hi (Luke 1:46-47). Tua tangmi Jesuh’ tungtawn in Dikna pen upna tawh ih ngah thei ta hi.\nLuahsuk mawhna ih cih pen sisan tawh kilawh thei lo hi. Beh le phung le minam tungtawnin kilawh thei lo hi. Luahsuk mawhna pen Tangmi tungtawn in kilawh hi. Tangmi tungtawn in kiluah suka, christmaszomiluahsuk tungtawnin kipianpih ahihna ih pianpih mawhna in hong lak hi. Adam mawh sak theih tuam om nawn lo hi. Nangma mawhna keima mawhna hi ta hi.\nAdam tawh ih mawhna hi ta hi. Adam pen tangmi dingin na san leh mimawh pa hi mah ing ei na ci thei pan ding hi. Mimawh pa/nu za ah za na hih lam na ki-up ciangin gupkhiatna na ngah nading kal masa a suan pan na hihi. Tua bangin Adam tangmi dingin sanna in kitelna hi a, tua ciangin a dang tangMi khat na kisap lam na phawk thei pan ding hi. Tua pan pen nang le kei bangin Luahsuk mawhna in sukha lo hi.\nLuahsuk mawhna’ suk khak theih loh Jesuh suah Lungdamna thupha nang le na innkuan tungah a thakin ong tungta hen!!! Luahsuk mawhna pen Adam tungtawn hi a, luahtoh dikna pen Khrih tungtawn ahi hi (Rom. 5: 12-19; 1Cor. 15: 22; 45-49). Adam – Federal headship / Representative – Guilt – Corruption. Adam pen Tangmi, mihingte in luah suk, kipian pih, mawhna suak, mawhneite. Khrih pen Tangmi, mawhneite’ Diktanna, diktang mite kigumkhia. Christ – Federal headship or Representative – Justification – Sanctification. Not by way of infusion but by imputation. Evan. Suang Dal\nPrevious: Saudi Arabia ah Kawlgammi numei khat sihdan kipia\nNext: Zokam :: Zomite’n Zokam Mikangte Hilh\n26 September 2018 at 6:36 am\nhih na lai gelh paragraph 5 na hoih tak sim pha kik in. tel lo pi aa lai gelh na hih leh mai lam ah gelh nawn ken la, tel na pi aa MARY mawh zon sawm aa Satan mi zat na hih khak leh na lai gelh te khel kik in.\nAmyota Hlotdaw MP Pi Cing Ngaih Mang tung aa, lai tin tholh kikna\nKachin, Myitkyina leh Tanai kikal lampi tungah mi 700 val awkcip\nPa ~ Rev. Lian Za Tuang


url: =KHANGNO NAMLI. Agelh ~ Dong Za Mung - Laibu Saal\nHome > Thuluui/Articles > KHANGNO NAMLI. Agelh ~ Dong Za Mung\nKHANGNO NAMLI. Agelh ~ Dong Za Mung\nKhangno ih cih te pen naupang hihna pan uham, piicin ma hun sung teng kikal hi a, hih hun laitak a khangnote pen leitungah amau hun khat ciat sungin mi minthang leh a nasia mahmahte ahi uh hi. Benjamin Disraeli in “Gamsung a khangnote pen thusai dingin a muanhuai a kiseh teng hi” na ci hi.\nPasian’ zat theih ding a kiphal khangno Pasian zatte Laisiangtho sungah mu thei hi hang! Tua bang khangnote Joshua, Moses, Gideon, David, Daniel leh Joseph cih bangte hi-in a khangno cil akipan Pasian in na zang to ciatciat pah hi. Pasian in a zat nop nak leh khangmoi, uham cih kisai lo hi. Ahi zongin khangno tampi takte’n a piangsakpa phawk nawn loin a kipiansakna hang nangawn don in nei nawnlo uh hi.\nNa khangual teng lakah khangno hoih pen na suah nadingin a thupi mahmah theih ding leh seploh phamawh om hi. Khangnote kihel lohna mun ah kipawlna cingtaak om thei taktak lo ahih manin mi manpha pente hi. Gamsung, khua leh pawlpite ah ngimna gelna banga tangtungsak pen hih khangnote ahi hi. Khangno om lohna gam ahi a, kipawlna khat peuhpeuh pen mainawt zo loin khantohna nei lo hi.\nKhangno khat na hih na tawh kizui in hih thuman lampi na tun nai kei leh nang deihna bang in hong tangtun a na lawhcin ding haksa mahmah ding hi. Leitungah khangno namli om hi. Tua khangno namlite’ thu en khawm dih ni.\nNam Khatna--- A Kipumvak Khangno\nDr. Mike Murdock in a genna ah, “Na ki kholhpih lawm gina lo teng tawh na ki thuah nawn loh ciang na nuntakna sungah thusia piang nawnlo ding hi,” ci hi. Khangno nam li sung pan nam khat na in “A ki pumvak khangno” ih cihte hi. A ki pumvak khangno ih cihte pen a tawntung a midangte tungah kinga, na khempeuh ah midangte sepsa teng muang in amau lah bangmah sem lote ahi hi.\nMi khat lai-at na ah, “A ki pumvak khangno cihte pen vai kempeuh ah siatna vive phualpi hi,” ci a, ahi takpi mah hi. Mailam nuntakna ding ziate ah koici leng mainawt in khangto ding cih limlim ngaihsun ngiat lo hi. Nuntak zia ding gelkhol cih genloh siatna ding bekbek ngaihsut in nei zaw hi.\nA ki pumvak khangnote nuntakzia:\n1. Mi tungah kinga!\n2. Lungsim gamtat siangtho lo!\n4. Angsung pil!\n6. Mi vakvai!\n7. Thumang lo!\nNam Nihna--- A Zawngkhal Khangno\nBros Jones Snr in, “Kimanna nei lo pi a nuntak sangin vai khat peuh hang a sihna in manpha zaw hi,” ci hi.\nZawngkhal cih kammal pen sepzawh nei lo, thahat loin thazaw cih na hi. Hih bang dan khangno zawngkhal ten a piang bangbang tungah lungkim ahih manin midangte sep leh bawl khat peuh asia apha hita leh langpan se lo, lah nial tuanlo in poisak neilo uh hi. Tua ahih manin kilamdanna nei lo khangno ahi uh hi. Sep lah nei se lo, khantoh na lah om lo, ki puahphat na om lo ahih manin nuntak pih ding nei lo uh hi.\nKi lamdan na nei lo, lunglut lah om lo in kihel na bangmah nei lote a zawngkhal khangno ahi hi. Biakinn, kipawlna leh gam tuamtuam te ah khangno tam mahmah na pi in khantoh na dingin bawlkhiat leh sepkhiat bangmah nei lo uh hi. Thumanpha, thuthak zakna nei mah ta le uh ahoih lam peuhmah a zang thei tuan loin a ngei mah ngei veve uh hi. Nuntak na ahi tai kidemna na sungah hi bang khangno zawngkhalte’n a nawl pen leh a nung pen luah uh hi.\nA Zawngkhal khangnote nuntakzia:\n1. Thalawp luat neilo!\n2. Paulap zong!\n3. Muan cing thei lo!\n4. Thunget thadah!\nNam Thumna--- A Mangthang Khangno\n“Ahih hang in a tapate amah bang in gamta lo uh a, sum ngah ding lam bek kin uh ahih manin sumgolh la in thuman heikhia uh hi” (I Samuel 8:3).\n“Ni tawm khat khit ciang in a nauzaw pa in ama neihsa teng zuak in a sum tawh inn pan in gamlapi ah paikhia a, a sumte phengzat gawp hi” (Luke 15:13).\nA mangthang cih ciang in kimu zo nawn lo cih hi lo a, sum leh pai, hun le nite akipan tha le ngal, van leh nate thangzat cih na hizaw hi. Tua ahih manin ih gen nop in a mangthang khangno cih pen ngaihsut na nei lo, don leh kep le kikhual na zong om lo-a, a lunggam nuntak khangnote ahihi.\nKhangno hi bang pawl pen thu-um innkuan sungah piang in Pasian thu tawh hoih taka kipantahte, sia leh pha, nek ding leh nek loh ding a kipan a ki hilh sate hi napi’n leitung gualnop na lam lunggulh na hangin a paikhialte hi phazaw hi. Lemet na banga hong pian ding zong ut mahmah na pi un a hunlap tak a khensat na nei thei lo uh hi.\nA mangthang khangnote nunzakzia:\n1. Leitung nate lunggulh na!\n2. Lawm ginalo tawh kikhawl!\n3. Lungsim kip nei lo!\n4. A simtham a gamtat nuamsa/zongsang!\n5. A tawpna ah kisik kik!\nNam Lina--- A Lawhcing Khangno\n“Ama tot na ding lampi a thei khangnote ading in leitung bup in lampi bawlsak hi” ci’n Mike Omoasegun in gen hi.\nMihing ih nuntakna sungah nih ih neih den om a tua in: nuntakna leh sihna; a sia leh a pha; mainawt leh ziakai cih gel hi den hi. A tunga nam thumna ciang ih gensa pen siatna vive hi a, a hoih lam bangmah om kei ta leh tun a nam lina pen lawhcin theih nading leh Pasian lungkim na ding hi. Pasian deihna bang a gamta a, ama thusungah nuamsa in a piangsakpa Pasian a phawk mi in “A lawhcing khangno” hi.\nKhangno lawhcingte pen kimanna zong hau, ngim leh sawm zong nei tinten uh hi. Mun khempeuh ah hih bang khangnote om kawikawi uh hi. Gam lian in neu hita leh hibang khangnote nasep na kimu a, siatna pen hoih na lam ah Pasian minthanna dingin laih uh hi. Tua mah bang in inn kim ah ahi a pawlpi kim ah ahi zong in hi bang a lawhcing khat ahih kei leh khatsang tamzaw om ciat hi. Bang bang in leitung a sia a, a thanghuai a, thuman na leh cih tak na a om kei zong in nang pen na ut nak leh Khangno Lawhcing hi thei hi teh.\n“Pasian in na hih theih loh leh na siamlohte awlmawh lo a, na kiphalna leh na kipiakna deih zaw hi. Pasian deihte pen masuan khat a tangtun theihna dingin haksa leh maizumnate phamawh sa loin a sem teitei-te hizaw hi,” c’in Tommy Barnett in gen hi.\nA lawhcing khangnote pen khangto a, a tawntungin piakhia, pungsak, ngaihsut na tak tawh tangzai sak hi. Lungkia het loin a ngimna bang a tun dong hanciam, Pasian muang in amah leh amah in zong hanciam hi. Midangte’n hi theilo ding hi cih bekbek tawh kinga uh a, aman pen piang thei ding hi ci-in a pian dong sem hi. A lawhcin ma in tampitak sawm pah se lo a tawmno tawh damdam in tampi piangthei hi ci’n um hi.\nA lawhcing khangnote nuntakzia:\n1. Kisikik theihna tawh nungta!\n2. Pasian tawh kilawmta!\n3. Khensatna kician nei!\n4. Lungkim thei!\n5. Ngimna nei!\n6. Kihilh thei-in thumang!\n7. Zeisu lim leh mel sut ding hanciam!\n8. Siangtho nuntakna nei!\n9. Mimal khantohna tawh kalsuan!\n10. Mite ading thupha suak!\nI theihsa mah bangin gamvai, minam vai, khuasung vai, pawlpi vai leh kipawlna tuamtuamte ah khangno kihel loin om theilo hi. Tua khangnote sungah a tunga I pulak mahbangin namli a om hi. Tu-in nang a nam bangzah na ah om na hiam? Nam khatna pan nam thumna sungah om na hih khakleh bel dahhuai sim mahmah a; ahi zongin nam lina ah na om leh bel Pasian lungkim in na minamte angtang dinga a manpha khangno na hiding hi.\nTua ahih manin I khangno hun tomkal sungin a manpha khangno I suah theih nadingin kipuah phat ding kisamte kipuahpha in, paihkhiat ding kisamte paikhia a, sep tuakte sem in, gamtat tuakte gamta leng a manpha khangno I suak ding hi.\nA gah pha khangno ahi dingin Zomi khangnote Topa’n thupha hong pia tahen!\n- Olu Mike Omasegun,\n- Be The Best Youth of Your Generation (Nigeria: Omasegun Global Link, 2009)\nItem Reviewed: KHANGNO NAMLI. Agelh ~ Dong Za Mung Description: Rating: 5 Reviewed By: Cinpu Zomi


url: =Philippines ah huihpi guahsia hangin mi 30 si, mi 89,000 vall ki hemkhia :: ZOMI DAILY\nposted on 18 December 2017 at 10:28 am Lomkholna: News, Philippines, Sawltak, World\nCentral Philippines gamsungteng Tropical Storm huihpi in nawkgawp ahih manin, mi 30 val in sihlawhkhin a, adangzong mi 89,000 bang aomna panin ki hemkhia in belhbuk zuan uh cih New York Times pan kiza hi.\nHuihpi in nawkin, guahpi tawh kithuah sawnsawn a, mencim leitolh “landslide” cihte zong omkawikawi hi ci’n Officials te’n Sunday ni in genkhia uhhi.\nPhilippines Local News te pulakna ah Tropical Storm Kai-Tak kici huihpi hangin Christmas Holiday nuamtak azangding in khualzinmi honkhat awkcip uhhi. Akigawm in mi 89,000 bang Emergency Shelters te zuanin ki taikhiasak hi ci’n pulakkhia uhhi.\nDisaster Response Officer khat ahi Sofronio Dacillo Jr. in The Associated Press te tungah agenkhiatna ah Saturday ni in Biliran Province sung aom mencim leitolhte hangin khuasungmi 10 valbang in sihlawh uh a, amangcip aki mukhiazo nailo zong honkhat om hi ci’n genkhia hi.\nTua huihpi pen hongdaizawdeuh akici hi a, ahi zongin Southwest lamah kiheiphei in, Sunday ni in huihpen khauhkik mahmah hi. Huihpi ahatna 34 mph in nungkik leuleu hi ci’n Police leh Officials te’n genkhia uhhi.\nHih huihpi leh guahsia ii nawkna hangin asi aliam sazian pen aki kaihkhop laitak hi ci’n National Disaster Risk Reduction and Management Council te’n genkhia uhhi.\nHih huihpi pen Local gammi te’n “Urduja” ci’n ciamteh uh a, hih huihpi hangin Central Philippines sungteng ah Electric meizong siasakcip hi.\nPhilippines President Rodrigo Duterte inzong hih tuahsiatna, huihpi guahsia nawkna munte ah kaphading hi ci’n genkhia hi.\nMore: Indonesia gamsung Tornado huihpi in nawkgawp, inn 600 val sia, mi 35 liam\nPhilippines gampen leitung ah tuahsiatna atampenpen “disaster-prone areas” inzong aki ciamteh gamkhat ahihi. Philippines gamsung ah mihing Population akigawm in 100 Million valbang aom hi a, kumsim in Typhoon leh Storm huihpi guahsia akigawm in 20 vei bangin nawkden hi. Atamzaw pen Pacific tuipipan in anawkphei ahihi. Sawltak #zomidaily\nPrevious: Malaysia, Johor aom datsisai ah pasalkhat aki thahlup laitak Video ki khahkhia\nNext: Sri Lanka gamsung ah Chinese kop 50 te’n mopawi bawlkhawm ngeingai


url: =LESSON 4 July 20 -26 PAUNAK LEH LATE SUNG A HEHPIHNA LEH THU MAANNA ~ MUC\nLESSON 4 July 20 -26 PAUNAK LEH LATE SUNG A HEHPIHNA LEH THU MAANNA\nAdmin 11:38:00 PM Articles, Sabbath School Lesson\nLESSON 4 July 20 -26\nPAUNAK LEH LATE SUNG A HEHPIHNA LEH THU MAANNA\nTu Kaal Sung Sim Ding: Late 9: 7-9, 13 – 20; 82; 101; 145; Pau. 10:4; 13: 23, 25; 30: 7-9.\nKAMNGAH: “A ginalo mite leh pa a nei lo mite tungah thu maan unla, a thuakte leh a cimawhte’ thu a manin khen un. A ginalo mite leh a cimawh mite hon unla, migilote’ khutsung panin amaute honkhia un,” a ci hi (Late 82: 3,4).\nLate leh Paunak Lai Siangtho in biakpiakna tawh kipawl thu tuamtuam leh biakpiak hun a pulaak banah nisim nunzia ding thu tampi hong hilh hi. Paunak in innkuan sung hi taleh nasep khuasakna tuamtuam ading banah gam sung kimakaihzia ding pilna, ciimna thute hong hilh hi. Late in ahihleh Topa min phatna a kipan lungkham khuisatna hangin gimnate pulaak hi. I upna in nisim kalsuanzia, nunzia hong khel kul hi. Bang hang hiam cihleh Pasian in i nunzia hong en tawntung hi.\nLeitungah thumanlohna in mihing susia hi. Thuman thutak dingin Topa’n a hong hilh mah bangin thumaan lohna nial dingin zong hong hilh phapha hi. Topa in lamet bei mi adingin lametna hi. Thu maanna leh hehpihna tawh kisai Paunak leh Late hong hilh thute i gen ding a, cimawh genthei, nengniam thuak mi, nawlkhin thuak mi khat huh dingin hong hilh hi.\nLATE: Nengniam Thuakte adingin Lametna LATE\nPasian in gimthuakte, lungkhamte mu-in, amaute kiko-na aw za hi. Late sungah a Pasian muangte in thu maan lohna a thuakna hangun Topa a kohna thute kigelh hi. Late sungah gitlohna, thu maan lohnate in Pasian hoihna, hehpihna, a vangliatna khupnelh bangin gimthuak mite hamsatnate kipulaak hi. Ahi zongin Topa hoihna, hehpihna leh a migitna hangin Amah phatna kimu veve hi. Thu maan mite in gimthuak taleh amau upna bei lo hi. Lametna nei tawntung uh hi. Siatna zo-in a zekai luatma-in Topa in amaute a hotkhiat mengmeng dingin lamen uh hi. Late laigelhpa in gimna a thuak uh hangin amau upna in tua gimnate, hamsatnate, thuahsiatnate kantansak zo hi, ci-in pulaak hi.\nLate 9: 7-9, 13-20 sim in. Late laigelhpa David gimthuak na ngaihsun hiam? Ama thuakna leh Pasian hoihna a upna enkak in. Koi bangin hamsatna lianpi hangin Topa muanlahna na hemkhia hiam?\nLate buppi sungah gimthuakte kiko-na hangin Topa hoihna sungah kamciamte, Ama sungah lametna leh Pasian thukhen hun hong tung ding ahihna thu hong hilh hi. Tulaitakin siatna in gualzo taleh Topa in gitlohna, thu maan lo mite tungah thu a khen hun hong tung ding hi. Tua hun ciangin migilote in gim thuak ding uh a, amaute bawlsiat, nengniam mite in suahtakna, tawldamna ngah ding uh hi.\nC.S Lewis in Late a sim ciangin gitlohnate hangin Pasian thukhenna a ngakna thu pulaak hi. Mi tampi in Pasian thukhenna kihtaak ngaihsut uh siktanin C.S Lewis in Jew mite’ ngaihsutna siksanin hih bangin pulaak hi: “Amaute neihsa khempeuh kisuhna thuak mi tul tampite in a tawpkhakna-ah amaute in hamphatna khempeuh ngah ding uh hi. Amaute in thukhenna kihtak ngaihsut lo uh hi. Amaute thuak gimnate a telzawh loh uh hangin Topa in za dingin lamen uh hi. Topa Pasian in thukhen dingin a hong pai ciangin Topa in amaute thu khensak ding hi.” C.S. Lewis, Reflections on the Psalms (New York: Harcourt, Brace and Company, 1958), 11.\nLate in nengniam thuak, gimthuak, lungkia mi khempeuh adingin lametna pulaak hi. Bang thu siksanin thukhenna in kihtak ding hi lo-in thupha hi zaw hiam?\n“Topa Aw, Thukhen In”\nLate 82 sim in. Bang thu na nuntakpih ding hiam?\nPasian in Israel mite in limtakin a nuntak khuasak theih nading, amaute kalsuanzia ding thukhun, thukham pia hi mah taleh, Pasian’ thupiak panin amaute in lampial uh hi. Amaute kimlepaam a om mite bangin nungta ahih manun kinengniamna, thu maanlona tawh kidim uh hi. Makaite leh thukhente in amau huaihamna tawh kidim uh hi; golhguk tawh nasem uh hi. Thukhenna om lo ahih manin gammite, mizawngte genthei-in bawlsiat thuak uh hi.\nLate 82 in tua bang thute hangin Topa tungah kiko-na, thungetna hi. Pasian in Thukhen Pa hi-in, makaite a kipan mi khempeuh tungah thukhen ding hi, ci-in hong hilh hi. Late 82 in Pasian in thukhen dingin a koih thukhen makaite tungah thukhenna pulaak hi” Ellen G. White, Prophets and Kings, 198. Amaute in Pasian sawltakte hi-in Amah tawh nasem khawm ding mite hi. Leitung thukhente in Pasian thumaan, thutakna siksanin thu a khen ding uh hi. Thuman lo-in thukhente in Topa thukhenna thuak ding hi. Leitungah thumaan, thutak lohna hangin Pasian in leitung thukhenna dingin Late laphuakpa in genkholhi (Late 82:8).\nA dangte mah bangin Late 82 in nengniamna thuak mite, bawlsiat thuak mite kihonkhiat nading thu gen hi. Pasian in na khempeuh, minam khempeuh tungah a Sangpen Thukhen Pa, a Lianpen Uk Pa hi, ci-in pulaak hi. Amah sangin a lian zaw thukhen, ukna nei kuamah om lo hi. Kuamah in gimthuakte’ kahna aw a za kei zongin, kuamah in cimawh genthei mite a huh kei zongin, amaute in a thuak uh gimnate panin suahtakna lungmuang takin lamen uh hi.\nKhat veivei ciangin thumaan lohna hangin gimna i thuak hi. Tua hi mah taleh khat veivei ciangin huaihamna hangin thumaan lo-in i gamta kha zel hi. Tua hi-in thumaan lohna tawh nasemte, thumaan lohna hangin gim thuakte adingin Late 82 in manpha hi. Gim thuak mite ading hi taleh mite gim a pia-te ading hi taleh Late 82 thuman hong hilh hi.\nPasian in thutak thumaan lo thukhente tungah thukhen ding hi. Ama tapa tanu bangin limtakin a nungta dingin hong deih hi (Late 82:6). Tua hi-in thumaan lo-in nasem, migilote in a kikhel uhleh amaute adingin lamet om lai hi.\nLate 101 sim in. Makaite adingin kigelh hi mah taleh na nuntakpih dingthu bangna mu hiam? ___________________________________________________ ___________________________________________________\nLate 101in makaite tungah kipia thu hi. David in Israel kumpi a sep kipatcilin a gelh hi kha ding hi. Kumpi dingin a kiciamna hi thei ding hi. David in Saul adingin a galkapna hi taleh Saul kiang panin a galtai-in a om sungin a tuahkhak thute in kumpi khat in lamkhialleh a innkuan sung, a gam sung kisia ding hi, cih thu mu hi. Tua hi-in David in kumpi dangte tawh kibang lo dingin khentat hi.\nKumpi, gam makai i hi kei zongin kimlepaam mite tungah huzaap nei, masuan i nei ciat hi. Nasep silbawlna, khua sung, innkuan, pawlpi sungah masuan i nei ciat hi. Ellen G. White in makaihna tawh kisai hih bangin gen hi: “Late 101 sung a David kiciamna in innkuan ciat adingin kiciamna hi hen” ci hi (Counsels to Parents, Teachers, and Students, 119).\nHun hoih hun pha i neih paisan lo-in thumaan thutak tawh kalsuanin mainawt ding thupi mahmah hi. Koimun koimun hi taleh, i sepna khempeuhah, David in thumaan thutak tawh a mite a makaih mah bangin, eite zong thumaan thutak tawh nungta lehang mite adingin thupha i hi ding hi.\nTopa hehpihna leh thutannate hangin David in Pasian zahtakin (Late 101: 1), a nasepna khempeuh Pasian a zahtakna bulphuh hi. A nuntakna leh a sepna khempeuhah hehpihna nei-in thumaan thutang dingin hanciam hi. Tua bangin a gamtat nadingin siatna, golhguknekna, thumaan lohna khempeuh a pelh kul hi. Makai, uliante in hih bang siatnate thuak hamtang uh hi. A hoih nate a sep zawh nadingin amah a makaih dingin David in mi muanhuai-te, makaite koih hi. David in amah tawh nasem mite hi taleh, ama adingin nasemte hi taleh, ama ukna khempeuh in hehpihna leh thumaanna nei dingin hanciam hi.\nUlian, makai, mi’thudot khat i hi kei zongin na nunzia in hehpihna leh thumaan thutak tawh na kim na paam a huzaap mi na hi hiam? Koi banginna huzaap hiam?\nLate a tawpna lam laigual paizia in phatna awging ngaih semsem tawh lasakna bangin kigelh hi. Late 145 panin Late 150 kikal a patnate-ah “Topa phat un” cih kammal tawh kipan hi. Late 146 in Pasian in genthei cimawh mite a ompihna hangin a tuam vilvelin Ama minphatna la hi.\nLate 146 sim in. Bang hong hilh hiam? A diakdiakin aneu 5-9 sungah Pasian in bang hong hilh hiam?\nPasian in hih leitung Piangsak Pa ahih manin Pasian in tatsat lo-in a mite’ kitangsapna a pia, leitung thukhen pa, thupha pia pa, suahtasak pa, damsak pa, huh pa, hong huu pa hi, cih hong hilh hi. Pasian in i nuntakna hi taleh kimlepaam ah a sep, Ama deihna hong hilh hi. Khat veivei ciangin Pasian in hong sawl ahih manin, ci-in cimawhte huh ding kilawm hi, ci-in i ngaihsun hi. Pasian in cimawhte huhin, Amah tawh nasem khawm dingin hong sam hi, ci-in Late 146 in pulaak hi. Cimawh genthei-te huhin, nengniam thuakte i panpih ciangin, damsakna tawh kisai na i sep ciangin Pasian tawh nasemkhawm, Ama deihna bangin nasem i hi hi. Late 146 in hong hilh bangin Pasian tawh nasepkhopna-ah tua sangin a lian zaw hamphatna om ding hiam?\nTua bangin i sep ciangin eite mahmah in zong hamphatna i ngah hi. Khristian thu-um tampi in Pasian mu dingin zong tek uh a, Amah tawh kinai nuam uh hi. Ahi zongin Late 146: 7-9 a kipan Lai Siangtho in, Pasian sepna-ah i va kihelna in Pasian i muhna hi, ci-in hong hilh hi. Tua hi-in Late 146 in a hong gen mah banginPasian in cimawh genthei mite lamsangin, cinate damsakin, kinengniamte khahkhia ahihleh eite in zong tua bangin nasem dingte i hi hi. Khrih in cimawh genthei mite, gim thuak mite tawh nungta khawm dingin hih leitungah mihingin hong piang hi. Amaute khempeuh in a lian mahmah Khrih hehpihna ngah ciat uh hi. Tu-in zong Topa in genthei-te leh kitasamte huhin, gim thuakte tawldamsak hi. Gimna, kitangsapna nei lo hi lehang, eite in Pasian hong itna leh hehpihna i phawk kei ding hi; Pasian in itna, hehpihna tawh kidim Pasian hi. Cimawh genthei-te, kuama phawk loh mite tungah hotkhiatna thu va genna sangin itna lian zaw om lo hi.” Ellen G. White, 7T., 226.\nKoi bangin mi huhna tungtawnin Pasian tawh kinai-zaw na hiam?\nPaunak: Cimawhte Hehpih\nPaunak Bu in pilna tawh kidim thuhilhna ahih manin nunzia ding leh thu manpha tampi hong hilh hi. Tuate lakpanin hauhna, zawnna, lungkimna, thu maanna, thu maan lohna thu tawh kisai-in mite muhzia tuamtuam pulaak hi. Leitung nunna in hamsa hi; mihing deih bangin nate piang lo hi. Paunak in nunna hong huzaap thute, Pasian tungah a citak mite tuahkhak thute pulaak hi.\nPau. 10:4; 13:23, 25; 14:31; 15:15, 16; 19: 15, 17 leh 30: 7-9 simkak in. Hauhna, zawnna, huhna kisamte huhna tawh kisai bang thu hong hilh hiam? ___________________________________________________ ___________________________________________________\nPasian in a zawng mite, cimawh genthei mite a panpihna thu limtak hong hilh hi. Mizawng kim khat amau gentheihnate kimlepaam, khentat khialhna, mite bawlsiatna hang hi thei hi. Ahi zongin bang thute hangin tua bangin nungta uh hi mah taleh Topa in amaute Piangsak Pa (Pau. 22:2) Huu Pa hi (Pau. 22: 22, 23). Kuamah nengniam ding hi lo hi; amaute khialhna hangin genthei uh hi mah taleh amaute simmawh ding hi lo hi.\nPaunak in Pasian deihna bangin nuntak ding, ama thu mang ding leh pilna a teel zaw mi nuntakna in a hoih zaw nuntakna hi, ci-in hong hilh hi. Hauhna khempeuh in Pasian kiang pan hi khin lo hi. Pasian tungah cihtakna in a tawntungin thupi-in, a tawpkhakna-ah tua bang mi in neihlelamh hauhna sangin manpha zaw ngah ding hi. “Thu maan lo-in hauhna sangin tawmno khat bek nei-a thutakna hoih zaw hi” (Pau. 16: 8).\nPaunak in a hong hilh a dang khat in vanlei vanzuakna, gam sung ki-ukna leh thukhennate-ah thuman thutak tawh sem dingin hong hilh hi (Pau. 14:5, 25; 16:11 – 13; 17: 15; 20: 23; 21:28; 28: 14 – 16). Paunak in mimal nunzia ding bek hong hilh hi lo-in khua khat, gam khat kalsuanzia ding, a diakdiakin cimawh genthei-te tungah tatzia ding zong hong hilh hi. Kumpi hoih mahmahte in zong Pasian makaihna tawh gam-uk hi-in, Ama hehpihna leh itna tawh kitangsamte huh ding hong hilh hi.\nA genthei mi khat i muh ciangin i hehpih hi. Koi bangin na gamtatna tungtawnin hehpihna lungsim kimu thei hiam?\nSimbeh Ding: Ellen G. White, “The Last Years of David,” 746 – 755, in Patriarchs and Prophets; C.S. Lewis, “ Judgment in The Psalms,” 15 – 22 in Reflections on the Psalm.\n“David la phuahte in mawhna, khialhna kisikna a kipan nopsakna, dahna, gimna, mihing phutkhak khempeuh leh Pasian tawh kizopna khempeuh huam hi. Mawhna in maizumna, gimna hong tun hi. Ahi zongin Pasian hong itna leh hong hehpihna in a niam penpen dinmun panin hong domto-in Pasian tanu tapa suah theihna dingin hong lamsangto hi, ci-in David in pulaak hi. Pasian ii thu maanna, cihtakna leh a hehpihna hangin, David in lungmuanna lianpi nei ahihlam pulaak hi.” Ellen G. White, Patriarchs and Prophets, 754.\nPaunak in cihtakna, thu maan, hehpihna thute tawh kidim hi. Hih thute in khua sung, gam sung kimakaihna, biakna hi taleh kipawlna khat peuhpeuh cidam lawhcingsak hi. Hih thute in nate hi taleh nuntakna susia thei lauhuai-nate panin hong dal hi. Mihing in Pasian thukham phawk lo-in thuman thutak awl mawh kei taleh, Lai Siangtho hong hilh mah bangin Pasian thukham in nuntak khuasakna nuamsak, bitsak hi. Lai Siangtho in a hong hilh bang mahin, i tel khit zawh loh hang, mihingte in Pasian thukham hangin lungmuanna nei hi.” Ellen G. White, Education, 137.\n1. Koi bangin makai khat na hihna, ahih keileh huzaap nei mi khat na hihlam na kiphawk thei hiam? Bangci bangin thu maan thutak tawh kalsuan na hiam?\n2. Ngei-na, khua, beh leh phung sung thute ngaihsun in. Cimawh genthei-te bangci huh na hiam?\n3. Bang hangin khua khat, gam khat a kip nadingin thu maanna, thutanna in thupi hiam?\n4. Paunak in nuntak hoih nadingin pilna pulaak hi. Tua in Pasian zia le tong bang hong hilh hiam?\nTOMLAKNA: Late leh Paunak in nisim nuntakna a kipan gimnate lakah cihtak ding hong lim hilh mahmah hi. A nih in kimlepaam, khua sung nopsak nading Pasian hong geelsak thute hong hilh hi. A diakdiakin cimawh genthei-te a khualna thu pulaak hi. Pasian in nengniam thuakte, a gim mite, nawlkhin thuakte, paampaih thuakte’ kiko-na aw za-in amaute adingin thukhen ding hong hilh hi. Pasian in siatna deih lo hi. Tua hi-in eite in zong tua bang siatna nial a i do ding ahi hi.


url: =London khuasung ah Terror Attack hangin mi 5 si, 40 liam ~ ZD :: ZOMI DAILY\nposted on 23 March 2017 at 7:57 am Lomkholna: Britain, News, Sawltak, World\nLondon khuapisung aom British Parliament ah migilo te gamtatna hangin khuasungmi 3 leh Police Officer khatin sihlawh a, adangzong mi 40 bang liam cih Britain’s Top Counter-terrorism Officer te’n Wednesday (Mar 22) ni in genkhia hi.\nAmasa in akizakna ah asipen mi 3 leh aliampen mi 20 ci’n akiza hi a, ahi zongin asi aliam kibehlap toto hi. Hih Terror Attack hangin khuasungmi 3 leh Police Officer khatin anuntakna beilawh in, adang aliampen 40 bang phata hi ci’n Mark Rowley in genkhia hi.\nTerror Attack kipatna pen Westminster Bridge tungpan ahihi. Westminster Bridge pen khuasung galet nadingin nopci mahmah ahih manin gamdang Tourists Million tampitak alunglutsak mahmah Iconic View ahihi. Tuaban ah Britain’s Houses of Parliament tawh kizomphei in, London khuasung anopcisak mahmah munkhat ahihi.\nMigilopa in SUV “Sport Utility Vehicle” mawtaw khattawh Westminster Bridge tungah mipi aom zihziahteng nakpi in nawkpheigawp a, tuakhit ciangin Police Officer khat temta tawh dawtphei hi ci’n New York Times te’n genkhia hi. Westminster Bridge tungah mitampitak khetawh lampai mi tampitak aom hi a, tuateng mawtaw tawh aphulgawp ahihi.\nLondon Subway ah Bomb akitap khitzawh hih buaina pen London khuasung ah ahuaisiapen hiding kici hi.\nWestminster Bridge pen Britain’s Houses of Parliament tawh akizomphei hi a, buaina apian akipan Ambulances, Emergency Vehicles leh thautawi Security Officers te’n tuangeiteng ah ngakcippah uhhi. London khuasung ah mipi atammahmahna munkhat hi a, ahi zongin buaina apiankhit ciangin hihmunteng ki khakciplian hi.\nBritish Prime Minister Theresa May in hih Terror Attack pen “sick and depraved” ci’n genkhiat a, Terrorist te’n ih London khuapi laizangteng hong buaisak uhhi ci’n genkhia hi.\nTua Terrorist papen mawtaw tawh Westminster Bridge tungah mitampi anawkphei khitciangin mawtaw tungpan kumkhia in Parliament mai aom Police Officer khat temta tawh dawtphei hi. Tualaitak in amahzong Police Officer khatin thauna nakaplum thei hi.\nVideo na etnopleh: Scotland Yard: At least four dead in London terror attack\nBelgium, Brussels khuapi sungah IS migilo te’n Bomb akizom in nihvei sukham in mi 32 in asihlawhzawh kumkhat acinni Anniversary lianin London khuasungah buaina apiang ahihi.\nRelated: Belgium Airport ah anasia mahmah in nihvei kizom apuakkham om\nLondon khuasung ah Security pen ki khauhsak semsem in, Terrorist palah kikaplum ahih manin buaina apianzia ngimna te thunei te’n kansan lai uh cih kiza hi. Migilopa tawh asi vekpi akigawm in 5 hi a, aliampen mi 40 ahihi. ZD Sawltak #zomidaily\nPrevious: Malaysia ah kipuahna Cosmetic Products nam 8 zatlohding kumpi’n tangko ~ ZD\nNext: Gambel mite Inn ciahtheih nading UNHCR pan USD 17 Million huhding ~ Zingsol


url: =Malaysia, Penang ah nupa kitawngin, apasal in azikhut tankhiatsak :: ZOMI DAILY\nposted on 12 August 2018 at 7:48 pm UTC+9:30 Lomkholna: Malaysia, News, Sawltak, World\nMalaysia, Penang Island tung aom Balik Pulau ah nupa kitawng in, apasal in azi akhut langkhat tankhiatsak cih theStar pan kiza hi. Tuni Sunday (Aug 12) ni in thupiang hi a, khutlangkhat tankhiat athuak numeinu pen kum 24 aphakhin khat ahihi.\nNupa kitawng in kam kinialgawp uh a, tuakhit ciangin apasal in azi pen Bayan Lepas sung aom Condominium Apartment Block ii dawlthumna Car Parking ah akhut alangkhat atankhiatsak ahihi.\nTuabangin azikhut atansakpa pen kum 39 aphakhin khat hi a, atankhiatsak khitciangin taikhia vingveng hi. Ahi zongin asuahtakna pen sauvei kikhomlo in, buaina apianzawh nai 3 khitciangin tuapa pen Police te’n Macallum Street Ghaut geinai ah aom Surau pualam ah mankhiapah uhhi.\nHihvai tawh kisai in palik thunei ahi Balik Pulau OCPD Supt A.A. Anbalagan in agenna ah buaina apianhun pen Sunday zingsangtunglam 1am hunpawl ci a, azi akhut atansakna temta leh Bag khatzong aphual ah kimukhia cihi.\nHihbangin azi ii akhut atansak lawmlawmpen ki hazatna tawh kithuhkikna (revenge and jealousy) in akitansak hiding hi. Azi pen abeisa kum 2 hunpawl akipan midang khattawh kithuahsim theizel kici a, tuapen apasal hehmahmah in tuahangin azi ii akhut langkhat atankhiatsak hiding hi ci’n Police thunei te’n genkhia uhhi.\nAthu akikanbehna ah tuate nupa pen kikhen nading “divorce” abawlsawm laitak uh ahihi. Tua kawmkal ah apasal in hihbangin akhut tansak ahih manin, kimanpah a, thusitna neihdingin kikemphot hi. Hihpa pen abeisa inzong midangte van guksakna leh guihtheih khamtheih zatna “Drug & Theft” tawh thunawngkai aneigei, Criminal Record aneikhat kici hi.\nMore: Pasal khatin Porn Video a etkawm in azahmawh leh apumpi temtawh kuikekgawp\nTua ahih manin, apasal pen “Section 326 of the Penal Code” thukhun ombangin hiamtawi in midang liamsakna cihtawh thu kibawlding hi. Azi pen Penang Hospital ah zatui zaha akibawlsan laitak ahihi. Aki itmahmah nupa tepen akitot akisiat uhciangin lauhuai mahmah hi. Itpenpen tezong gallian penpen suaktheimawk hi. Sawltak #zomidaily\nPrevious: Nuntakna ah gualzawhna taktak ~ Khup Lian Thang\nNext: Indonesia mi 9 tuanna vanlengkhat kia, mi 8 sipah in naupang khatbekbek suakta


url: =UNHCR & Malaysia Kumpi :: ZOMI DAILY\nUNHCR & Malaysia Kumpi\nposted on 23 March 2016 at 12:00 pm Lomkholna: Malaysia, News, Refugee, Zomi, ZomiQuavadis\nTusung teng News ah UN Card tuh vai leh UN Card tawite nasep piak ding thu tawh kisai tampi kigelh hi. A vek in gelh suk pahpah ding hilehang tam lua ding ahihmanin a tom thei pen leh a telbaih pen dingin kei teldan in hong gelhsuk hi ingh.\nMalaysia Kumpi – MK, UNHCR – UN ciziau ni!\nMK – Malaysia sungah buaina hizah a omna a hang pen gambel Refugee leh Asylum seekers te hang hi. A mawhpua pen Refugee a buaipih UNCHR te na hi uh hi.\nUN – Malaysia in 1951 kum a Refugee vai Convention ah letmat na thuh loh uh hangin UNO member sungah na kihel veve uh hi. Na gamsung vuah gambeel hong tam ciangin UNO in ko UNHCR te hong sawl hi a, na puak vangik uh a puakpih dinga hong kisawl hizaw hi. Tua ahihman in hih buaina pen ko bek nong mawhpaih vua leh thu paizia a tel lo na hizaw ding uh hi.\nMK – Refugee vaia 1951 UN Convention ah letmat a thuh gam tampi om hi. Tuate gamah na mite uh puak mengmeng un. Malaysia in 1951 UN Convention ah letmat thuh lo ka hihman un ka gam vuah na mite uh diahdiah nawn kei un.\nUN – Tukum tawh gawm in kum 10 sung gambelte ka buaipih khin uh a, tua sungin gambel 100,000 val gamthumna ka puak khin uh hi. A cianlaite pen gamthumna lunggulh zong hi khin lo uh hi. Tua ahihmanin no lam pan nasep na vaihawm sak uh kul ding hi.\nMK – UNHCR Card tuh tawi tampi om a, tua teng ko a buaipih hi ta ungh. No kiciat loh man hi. Card na piak ding uh ciangin ko hong dong masa un ka cih uh hong mang le ucin hizah ciang buaina om lo ding hi.\nUN – Card ka piakte uh pen Quality nei mahmah vive hi in, atuh kibawl thei lo ding hi. Card tawh kisai a tuh bawl a puaisa sem, ameet a dok bel tampi om hileh kilawm mah hi. Ahizongin tua Card te ko khiang hong puak le ucin ko atuh leh asit pen et ziau in zong thei pah ding hi ungh. UNCHR in Card zuak uh a, sumbawlna in nei hi na cih uh pen thumaan hi lo hi. UNHCR in Card mawk piak lo hi. A ngah dinga kilawmte bek mah thu limtak a kisit khit ciangin kipia pan hi. Card tuhte Video leh maan a na zaihte uh ka na mu uh a, ko piakte tawh a kituak khat zong om lo hi. Hih Card tuh tawh kisaiin ei nih pang khawm a ih zonkhiat kul ding hi. Ko bek sep theih hi lo hi.\n(Aban ahunzui in zom to lai ni.)\nPrevious: US gamsung khualzinna pawlkhat – 81\nNext: Sihvui hun geelna ~ Pa Lam Khan Mang (Thalmual, kum 39)\nAirport sung kisuamlupna ah akihel mi 4 te Malaysia pan taikhiakhin ~ ZD\nUS Police te’n vanlengsung panin Passenger khat taalkaihkhiat leuleu\nInterview with Lengtong Pauno\nNang na lum in, kei tho ning ~ Peter Suumpi


url: =Dahpihna thupuak – Lunnu :: ZOMI DAILY\nposted on 21 October 2015 at 2:50 pm Lomkholna: News, ZIUSA, Zomi\nKawlgam sung, Tedim khuapi uk, Tungzang khua mi Pa Mung Pian Thang leh Nu Cing Lawh Sang te sung pan a piang tano Lunnu in USA gam Texas gamke Dumas khuapi ah October 19, 2015 (Monday) ni, sun nai 1:30PM Pasian kiangah hong paisanta hi. Tano Lunnu pen leitung ah mihing a pian zawh nai nih (2 hours) bek nungta a, hong nu sia a hihi. A nu le pa tawh zong hun sawt zang manlo a, hong nusia a hih manin a mah a it nu le pa a dingin nakpi takin thuak hamsa ding hi.\nTanu Lunnu luang pen lei ah phum kikna ding tawh kisai in, zato lam ten tavuan hong lak sak ding uh cih i zak manin inntek leh innsung dongta a kua mah peuh i vai hong dawn tuam suak a hih manin dahna kawmkal ah lungdam huai thu a hihi. Tano Lunnu tawh hun nunung zat ding pen October 21, 2015 (Wednesday) sun nikai nai 1:00PM hi ding hi.\nHih bang a, leitungah sawt nungta manlo a hong nusia tano Lunnu hangin dahna leh kahna a thuak, a pianna nu le pa tawh a kibangin Zomi Innkuan USA in dahpihna kong pulak uhhi. A dah a kap nu le pa, u le nau khempeuh te tungah heh nemsiampa Khasiangtho in hehnepna hong pia ta hen!\nPrevious: Zomi te ki mawhsak dingmaw, ki maisak ding?\nNext: Tulaai Leitung Thuthang Tuamtuam Updates October 21, 2015


url: =ZSL 12: Saklam le Khanglam pan Gamhoih ah - Zomi Adventist Innkuan\nLesson 12: Saklam le Khanglam pan Gamhoih ah\nSabbath Nitaklam March 14\nTukalsung Simding: Daniel 11; Dan. 8:3–8, 20–22; Isa. 46:9, 10; Dan. 8:9, 23; Matt. 27:33–50.\nKamngah: “Mi pawlkhat in thahna a thuakding uh hi. Tua bangin a pianna thupen beina a tun mateng siang-thosak le mipha le misia khentelna, Pasian sehsa hun a tunna ahi hi.” (Daniel 11:35).\nHih chapter ih sin ding ciangin, a thupi pawlkhat sehkhiat phot kul hi. Amasa in, a lian 11 napen, a masiah a genkholhnate khempeuh tomlakna bang ahi hi. Alian 2, 7, 8, 9 te’ genkholhte pen, tualai hun pan hunbei dong huamsuk hi. A nihna ah, Pasian’ mite a bawlsia den leitung kumpite kilaih zelzel hi. A thumna, hih genkholhna khempeuh a tawpna hoihden hi. Daniel 2 sung a, milimpi a susia suangtum; Daniel 7 sung Mihing’ Tapa in kumpigam ngah; Daniel 8 le 9 sungah, vantung biakinnpi siansuah zong, Messiah’ nasep ci hi.\nAlian 11 in thubul thum nei hi. A masa, Persian kumpite’ beina ding a mailamthu, saklam kumpite in Pasian’ mualsiangtho asim ding hun cihte omhi. A nihna ah, saklam kumpite le khanglam kumpite kidona hangun, Pasian’mite thuakna cihte omhi. Athumna, Saklam kumpipa in, “minthang mualsiangtho” hangin (Daniel 11: 45), a sihna ding hun a tunmanin, lungdamna ahi hi. Gitlohna tawpsak a, Pasian’gam kiphut ding cih tawh thu a khupsuk hi.\nPersia le Greece-te Thu Genkholnate\nDaniel 11:1–4 simin. Daniel sung mahah ih muhsa bang genkholhna hong phawksak kik bangpeuh omhiam?\nGabriel in Daniel kiangah, Persia panin kumpi thum piang ding cih gen hi. Kumpi 4na in zong zui ding a, tua kumpi in hau penpen in, Greekte phin ding ci hi. Kumpi Cyrus khit ciangin, kumpi 3 mah in Persia uk nuam in hanciam ngei uh hi: Cambyses (530-522 BC), Smerdis taktak a hilote in (522 BC) le Darius I(522-486 BC). Kumpi 4na pen Xerxes hi a, Esther laibu sungah Ahasuerus ahi hi. Amah hau mahmah a (Esther 1:1-7) Greek a sim nadingin galkaphon lianpitak a nei hi. Tua zah galkap honlianpi pen zong, a hangsanzaw le a tawmzaw Greek galkap te’n zoziau uh hi.\nDaniel 11:3 na ah Kumpi hatmahmah a cihpen Alexander the Great ahihlam theihhak nawn hetlo hi. Ama’ hunin leitungbup a ukzopa ahi hi. Kum 32 a phak ciangin, ukzawhna aana kuamah nutsiat zolo in si leltak hi. A gampen a galkapmangte 4 in hawm uh: Seleucus in Syria le Mesopotamia, Ptolemy in Egypt, Lysimachus in Thrace le Asia gamneu te khenkhat, Cassander in Mecedonia le Greece cihbangin hawmsem uh hi.\nDaniel 11:2–4 le Daniel 8:3–8, 20–22 simkaak in. Hih munsante in, tua vanglian kumpipen Alexander a hihlam hong bangci lak hiam?\nHih minte, nimitte, munte le tangthute pan bang thuthak peuh ih sinthei hiam? Amasa, genkholhna peuhmahpen, Pasian gen a hihmanin, tangtung teitei hi. Pasian Kammal mawkkiatlo hi. Anihna, Pasian in tangthu’ Topa ahi hi. Leitung kumpite a kilaihna dingin, kumpite, aana lente le gamvai siamte in kumpiluite khia uh a, hong kahto zel uh hi. Pasian in na khempeuh makaih hi cih Laisiangtho sungah om ahih manin, Ama’ deihna ombangin tua tangthu peite, Ama’gam phuhtheihna dingin, hawl hi.\nSyria le Egypt-te Thu Genkholhna\nDaniel 11:5–14 sungah bang hong lak hiam?\nAlexander the Great sih ciangin, galkapmang 4 in a gam hawm uh hi. Nihte pen, Seleucus in Syria (saklam) le Ptolemy in Egypt (khanglam) la uh a, a khang tawntung in a kido ding gam nih pankhia uh hi.\nMi tampite’n, Daniel 11:5-14 sung ah, saklam kumpi le khanglam kumpi kidona gal a cihcih pen hih kumpite gel hi ci uh hi. Genkholhna mah bangin, kiteenna tawh ki pawlna bawl napi’n, sawt kiplo hi (Daniel 11:6). Tangthu sungah, Antiochus II Theos (261-246 BC) Seleucus I tuupa in, Egypt kumpi Ptolemy II Philadelphustanu, Berenice teenpih hi. Tua kilemna zong sawt kiplo veve a hihmanin, a kidona hangin, Pasian’mite in mun hong ngahlawh zawsop uh hi. Daniel 11na in, ama’ hun sunga a thupi thupiang pawlkhat lak hi.\nGam khat le khat mun kituh in kido ngeingai ding cihthu banghangin, Topa in hong lakkholzel hiding hiam cih dotnophuai hi. Ahang thu bel baih lamlel: hih gal kisimte in Pasian’mite sukha hi. Tua ahih manin, Pasian in amite’ phutkhak dingte a hilhkhol ahi hi. Pasian pen tangthu’ Topa a hih mah bangin, genkholhte le tangthu ihzopden kul a, genkholhte zong a genbangin tangtung hi. Greek kumpite hunlai a thukikheel zelte, a kidodo ding agenkholpa Pasian in mailamthu a theilua Pasian ahi hi. Muanhuai in uphuai hi. Alian Pasian hi a, mi’ lungsimtawh gel a bawltawm mawkmawk hihetlo hi. Tangthute a hawlbek thamlo in, ih phal nakleh ei nuntakna zong hong hawlsak hi.\nIsaiah 46:9, 10 simin. Christiante’ upna thukhun bangzah imu hiam? Bang lametna lian peuh a om hiam? Sawmna ih etciangin, Pasianpen itna nei mello, a ngongtatpi hipeuhmah leh bang aci diam, ngaihsun in.\nRome le Thuciamna Kumpipa\nDaniel 11:16–28 simin. Athu telhak phialmah leh, Daniel sungah bang lim tengteng om na mu hiam?\nGreek kumpite khut sung pan Rome kumpite khut sungah ukzawhna aana a tunna pen Daniel 11:16; “Galdozo ding om nawnlo uh ahih manun a galte uh a utut in a gamta ding uh hi. Thuciam gamah zong lutin, a khutsungah tua gam a omding hi” a ci hi. Minthang gam cihpen Jerusalem hi a, tanglai Israelte omna, tua tungah ukzawhna ngahthakpen milimbia Rome ahi hi. Kii-neu a pheidian ciangin, a vaphak pheina in Minthang Gam (Dan. 8:9) ci hi. Tua laitak leitungbup a ukzo pen Rome kumpi mahzong hipahlel hi.\nA panpihthei dingin, Laisiangtho mun neng zong omlai hi. “Phiangsiah bawlpa” cih zong Caesar Augustus (Dan.11:20) hi. Ama’ uk sungin Zeisu suak a, mihing a kisim laitakin Mary le Joseph zong Bethlehem ah zin uh hi. Hih kumpipa pen “migilo” khat in laih ding hi cih genkhol hi (Dan. 11:21). Tangthu sungah, Augustus pen, a taseel Tiberius in laih hi. Tiberius pen midang tawh a kibanglo “mi gilo” mahmah ci hi.\n“Thuciamna Kumpipa” susia ding hi (Dan. 11:22) ci hi. Topa Zeisu “Messiah Kumpipa” (Dan. 11:25; Matt. 27:33-50) pen Tiberius hun sungin kikhailum hi. Zeisu in “Thuciamna Kumpipa” cihpen, Pasianin na khempeuh theikhol khinzo cih thu hong tellahna bulpipen ahi hi. Hih a genkholh khempeuh tangtung takpi ahih manin, Amah bekmah mailamthu agen dingin muanhuai bek hi.\nLeitungthu tampite lakah, Nazareth mi Zeisu, “thuciamna kumpipa” hong kilak sese hi. Leitungvai gamvai buaihuai tampite lakpimah ah banghangin Zeisu in, tuate khempeuh ii thulaigilpi hithei sese hiam?\nDaniel 11:29–39 simin. Milimbia Rome khit ciangin bang hong khang hiam?\nDaniel 11:29-39 sungah kumpithak khat omhi. Milimbia Rome tawh kizomtosuak a amau gamtatna tampi sun himah leh, a kibatlohna ciangkhat zong omveve hi. Laisiangtho in, “amasa tawh kibanglo le a zomte tawh zong kibanglo” (Dan. 11:29) ding ci hi. Etpak in biakna vangliatna hi. Pasian le amite simding ngiimphadiak hi. Hih kumpipa’ gamtatnate enpak leng:\nA masa, amah in “Pasian’mite biakna suksiatding a hanciam ding hi” (Dan. 11: 30). Hih kumpipa in a do ding pen, Pasian’ gupkhiatna kamciamte ahi hi.\nA nihna, hih kumpipa in “biakinnpi a ninsak ding” tha le ngal piangsak ding a, amaute in “nisim biakpiakna” susia ding uhhi (Dan. 11:31). Daniel 8 sungah, Kiineu in, “Pasian’ biakinn” tawphah le “nisim biakpiakna” a susia hi (Dan. 8:11) ci hi. Hi peuhmah pen, Zeisu vantungah a nasepna khempeuh tawh kha kidona ahi hi.\nA thumna, biakinnpi a langdo manin, Pasian’ biakinnpi sungah “a muhdahhuai siatna” om hi ci hi. Tua pen Dan. 8:13 sung a “muhdahhuai mawhna” a cih kiineu’ langdona (Dan. 8:13) tawh akibang ahi hi.\nA lina, hih kumpi in Pasian’ mite langdo hi: “Mi pawlkhatin thahna athuak ding uh hi. Tua bangin a pianna thupen beina a tun mateng sianthosakna le mipha le misia khentelna, Pasian’ sehsa hun a tunna ahi hi” (Dan. 11:35). Hih in kiineu, vantung galkapte do a, aksite a lawnkhia hi (Dan. 8:10 le Dan. 7:25) acihpen hong phawksak hi.\nAngana, hih kumpipa in “pasiante sangin ka lianzaw a, a Lianpen Pasian sangin ka thupizawlai hi” (Dan. 11:36) ci ding hi. Tua kiineu mah in, “kiphatsakna kam” pau ding hi (Dan. 7:8) Pasian langdo ding hi (Dan. 7:25) ci hi.\nKibatna dangdangte genhak khollo napi, Daniel 7, 8 sung tua kumpipa kua hi a, kim le pam langdona tampite lakah, eite ih kipkho theihna ding banghangin thupi hiam?\nDaniel 11:40–45 simin. Bang thu piang hiam?\nAnuai a laigual in hihthu hong telsak ding hi:\nHun Beina: “Hun beina” cih pen Daniel sung bekah om hi (Dan. 8:17; 11:35, 40; 12:4, 9). Daniel genkhol thute tel-et ciangin, hun beina ih cihin, papacy kiat kum 1798 AD pan kipan, misiangthote thawhkik ciang dong huam hi (Dan. 12:2).\nSaklam Kumpipa: Lei maitang omdan tawh kizui in Seleucid kumpi khanggui hi phot a, tua khitteh milimbia Rome, a tawpna ah papal Rome ahi hi. Lei maitang omdan pen a thupipen hilo zaw in, kha lamah Pasian’ mite langdona hang hizaw hi. Tua banah, saklam kumpipa in, Pasian bangin omding a, tuapen laisiangtho in Saklam(Isa. 14:13) naci hi.\nKhanglam Kumpipa: Hih min pen, Gam siangtho khanglam ah Egypt kumpi Ptolemy kumpi khanggui tungah kivawh masa hi. Genkholhna a phenkhia laisiam pawlkhat in, hih pen Pasian omlo cih upna hizaw ci uh hi. EGWhite in zong, Mangmuhna 11:8na a tellahna ah “Pasian umlote” mah na ci hi—The Great Controversy, p. 269.\nMinthang Mualsiangtho: Laisiangtho Lui hunlai in hih min pen Zion hi a, khapsa gamah Israelte teenna khuapi ahi hi. Singlamteh khit ciangin, Pasian’ mite pen, a minam le leitang tawh ki ciamteh nawnlo in, Mualsiangtho cih kammal tawh, leitung khempeuh a kizeel hi. Tua ahih manin thupiangte anuai a bangin kikhia thei hi:\nSee also Lesson 12: Na Inn sungah Bangteng Mu Hiam?\n(1) Khanglam kumpipa in Saklam kumpipa do: French in papacy le biakna suksiat sawm hi napi zolo hi.\n(2) Saklam kumpipa in Khanglam kumpipa simin zo: Biakna tawh a kimakaih papacy in a pawlte tawh Pasian omlo cih upna zogawp in, tuate zong amah tawh pumkhat suak hi.\n(3) Edom, Moab le Ammon suakta ding: hun tawpna lamah Pasian’ mi lakah a kisimlo pawlkhat in honglut ding uh hi.\n(4) Saklam kumpipa in Mualsiangtho doding hong kithawi mah taleh, amah si ding a, avangliatna kisuk-siatsak in, Pasian gam hong kiphut ding hi.\nPasian le Amite in, a tawpna ah gualzo teitei ding cihthu tawh, koici bangin ih ki hehnem thei ding hiam?\nNgaihsutbeh Ding: Daniel 11:29-39 sungthu tawh kisai in Martin Luther in, a muhdah huai mawhna (Dan. 11:31) pen, papacy, a thukhun le a gamtatna hi ci hi. Daniel 11, 7, 8 teng kizopna pen, Luther le a dang biakna puahphate khiatdan ah, papacy le ama ukzawhna in hih genkholhna picingsak ci uh hi. Tua tawh kizom in EGWhite in zong “Rome khut nuai pan pawlpite peuhmah suakta takin sawt ki omsaklo hi. Vangliatna a ngahphet leh, a khut zanpah in, ama’ hihna a nial peuhmah susia pah lianlian a, pawlpi khatkhit khat ama’ ukzawhna khutnuai ah lutsak hi” The Great Controversy, p. 62.\nLaisiangtho gensa hun nunung Rome gamtatna, mite ngaihdan telpih mahmah napi zawp khollo in koici omtheih ding hiam?\nDaniel 11:33 sim lecin: “Pilna a neite in a pilna uh midang tampite tawh a neikhawm ding uh hi. A hih hangin tawlkhat sung mi pawlkhat in gal sung a sihna le meikuang sung a thahna a thuak ding uh hi.” Hih thu in, Pasian’ thumaan mite mailam thu bang pulak hiam? Mi hangsante a ki thahlupma in bang hihding cih zong bang hong pulak hiam? Tuni eite a ding bang thupuak om naci hiam?\nDaniel 11:36 simin: “a utbangbangin a gamta ding hi. Pasiante sangin ka lianzaw a, a Lianpen Pasian sangin ka thupizaw lai hi ci in a kisathei ding hi. Pasian in amah gim a piak mateng tua bangin om ding hi” Kua hong phawksak hiam? Isa. 14:12–17; le 2 Thess. 2:1–4 simbeh lai in.\nDaniel 11:27, 29 le 35 tengah kammal lammo‘ed le “sehsahun” cih omhi. Pasian in tangthu hawl a hihna bangciang hong gen hiam?\nLesson 2: Meivak Khuamte Lakah\nZSL 7: PILNA TAWH BIAKPIAKNA\nZSS 4: Langdonate Maingat\nPrev post MSS 11: Khensatna Lianpi Bawlna\nNext post MSS 12: Thong Sungah Pasian


url: =Turkey ah Bomb puak, mi 2 si, 16 liam ~ TK Lian :: ZOMI DAILY\nposted on 24 November 2016 at 4:45 pm Lomkholna: News, Thangkhanlian, World\nNov. 24, 2016: Turkey leitaw lam-a om Adana province sungah tu zingsang in bomb puak a,mi nih a sih banah 16 in liamna tuak hi ci-in Adana Governor Mahmut Demirtas in pulak hi. A bomb uahna pen administrative building lutna kong lian hi a, car bomb kizang a, numei puahsak hi dingin ki-ummawh hi ci-in gen beh hi.\nVideo footage ah administrative building konga mawtaw park na-ah a car kuang a, sihpih bomb hiam cih bel kithei nai lo hi.\nGovernor Mahmut Demirtas in Turkey state-run Anadolu agencyte kiangah hih car bomb pen tu zingsang nai 06:05 GMT in administrative building lutna kong-a parking lot ah puak hi ci-in gen a, tua car nambat ki-atna (licence plate) zong kithei ta a, administrative building nak siat mahmah hi ci-in gen beh hi.\nHih governor’ administrative building a bomb puahna thupiang a kikhah khiat (broadcast) lohna dingin Turkey Prime Ministry in thu pulak pah hi ci-in Supreme Board of Radio and Television (RTUK) in pulak hi.\nSource: Al Jazeera News And News Agencies/Sputnik/ Thang Khan LiaN\nPrevious: GZA makaithak tading in a ciinhuai Dr. Do Kham nasepzia pawlkhat ~ Khaibawi\nNext: A thupi GZA & ZCD Kipawlna ~ Dal Sian Hung


url: =USA mangpha by Gin Kam Lian :: ZOMI DAILY\nposted on 27 July 2016 at 8:41 am UTC+9:30 Lomkholna: Ginkamlian, News, Zomi\nZomi it teng: ZIUSA sapna tawh Zomi khawmpi June 30-July 2,Nash Ville ah kihel thei ka hih man angtang in ka lungdam mahmah hi.A diakdiak in Kawlgam sung ZCD pan mi nga Lamka ZNC makai pipa Pu Thang Khan Gin zong kihel thei in Politician miguk ki hel thei a hih man lungdam huai sa ing.\nZIUSA makai te Inn teek te ban ah foot ball,Idol ,leh Zolia kidem teng khempeuh zong a mau motor leh annguai tawh sum leh pai tampi bei in pai ciat uh a hih teh a pawi ong thupi suah a ZOMI tung ki ding ki lawp cih kimu thei hi.\nIh Pu leh Pa ten sun mang ah zong ih mat khak loh U S leitang tungah Zomi khawmpi ihbawl bel Topa’ n ong geel sak thusim khat om hi ding hi cih um ing.Khang kik te sung pan mipil mi hau tampi ong piang in A nungta Pasian nei te ih hihna ,A biaktak Pasian nei minam te ih hihna US leitang tung pan ong ki langh khia ta hen cih keima thu ngetna hi,Zomi leh Zogam leitang in US khang kik momnonte tha leh ngal ong ngak hi ung cih ong vai khak ing.\nIh Topa lian sak in ih minam ong taisan kei ta un.\nHi pawi pen pawl khat in gensiat vuiphanna tampi om sak ta se leh Zomi khawmpi nuamtak ki zo thei cih limlim thupi khin sa ing ,Ih tun zawh mahmah zong kumsawm bit nailo hi ciang ih tun thei Topa min phatphat in a makai te pah tawitawi huai sa ing. 2018- Zomi khawpi kik ciang Pu leh Pa te pianna Ih Zogam pan GUAL ZAWHNA DIAL KHAI lianpi tawh Zomi khawmpi ong siim kik nung cih ka thu ngetna leh ka lam et na hi.\nKa Zomi pih teng om kei le uh cin US zong thupi ka sakna leh lunggulhna lai natna zong om tuan lo ding hi.Lungleng khua ngai tak in na ciah phot ning USA ZOMI te mangpha .\nPrevious: Zomi North America Cup 2016 Taangkona\nNext: Cimphawng Ciamnuih ~ Pastor te leh Sehsuah\nKentucky Governor pa Matt Bevin tawh kimuhna ~ Sia Pau Khai


url: =Luka 2 (TDM)\nTedim BibleLuka 2< = >\n1 Tua hun laitakin gam tampi a uk Sisar Augustas in ama ukna gam sung mi a phazah a kitheih nadingin mi khempeuh min sazian a kilak nadingin thu a pia hi. 2 Kuirinias in Syria gam a uksawn hun laitakin hih bangin mi phazah kisimna thu hong piang hi. 3 Tua ahih manin amau khua ciatah min pia dingin mi khempeuh a pai uh hi. 4 Josef zong David’ suante khat ahih manin Galilee gam sung Nazareth khua panin David’ suahna khua ahi Judea gam Bethlehem khua-ah a pai hi. 5 Tua bangin min sazian kikhumsak dingin a pai ciangin teenpih dingin zuthawl a piaksa a lawmnu Mary tawh a paikhawm uh hi. A lawmnu naupaii hi a, 6 Bethlehem khua-ah a tam sungun a nausuah ding hun hong tung hi. 7 Zintun nading mun dang khempeuh mi dim khinta ahih manin ganbukah tung uh a, a tacil ahi ta pasal khat nei-in, puan tawh tunin gan annekna kuang sungah a sial hi.\nTuucingte le Vantung Mite\n8 Tua hun laitakin gamlakah a tuuhonte a giahpih tuucing pawlkhat a om uh hi. 9 Amaute kiangah Topa’ vantungmi khat hong kilang a, Topa’ minthanna vang in amaute hong taan ahih manin a lau mahmah uh hi. 10 Ahi zongin vantungmi in, “Lau kei un. Mi khempeuh a lungdamsak ding thuthak hoih khat note ading ka hong puak hi. 11 Tuni-in David khuapi sungah, note a hong hon khia ding Khrih Topa a suak hi. 12 Amah na theih nading uh a lim hih bang hi ding hi: Puan tawh kitun naungek khat, gan annekna kuang sungah a kisial na mu ding uh hi,” a ci hi.\n13 Tua khit phetin tua vantungmi tawh vantung mihonpite thakhatin hong omin Pasian phatna la sa uh a,\n14 “Van a sang belna-ah a om\nPasian’ min thang henla,\nnopna om tahen,” a ci uh hi.\n15 Vantung mite vantungah a ciahkik khit uh ciangin tuucingte in, “Bethlehem khua-ah pai-in, Topa’ hong gen hih thupiang va en ni,” a kici uh hi. 16 Amaute nawhpai mahmah uh a, Mary le Josef le gan annekna kuang sungah a kisial naungek a mupah uh hi. 17 Tua bangin naungek a muh uh ciangin, vantungmi in amaute kiangah hih naungek tawh kisai thu a gente a gensawn uh hi. 18 Hih tuucingte’ thugen a za mi khempeuh in lamdang a sa uh hi. 19 Mary in ahihleh a lungsimah hih thute ciamtehin a ngaihsunsun hi. 20 Tuucingte zong ciahkik uh a, amaute tungah a kigensa bangin a zaksa le a muhsa uh thute hangin Pasian’ min a phat uh hi.\nVun A Ki-atna le Minphuahna\n21 Naungek a vun a ki-at ni hun nipikal khat a cin khit ciangin, amah a kipaii ma-in a min dingin vantungmi in a piaksa ahi Jesuh, a min dingin a phuak uh hi.Ref 2:21 Siam 12:3; Luk 1:31\n22 Moses Thukham sungah a kigelhna tawh kizui-in Josef le Mary a kisiansuah ding uh hun hong tung hi. Tua ahih manin Topa tungah naungek a ap dingin Jerusalem-ah a paipih uh hi. 23 Bang hang hiam cih leh Topa’ Thukham sungah, “Ta pasal masa peuhmah Topa tungah ki-ap ding hi,” ci-in kigelh hi.Ref 2:23 Pai 13:2,12 24 Topa Thukham sungah a kigelhna tawh kizui-in biakna-in vakhu nih ahi a, kawl vakhuno nih ahi zongin a pia dingin zong a pai uh ahi hi.Ref 2:22-24 Siam 12:6-8\n25 Jerusalem khua sungah Simeon a kici mi khat na om hi. Amah a thuman, a biakna mi mahmah khat hi a, Israel mite a kihotkhiat hun ding a ngakngak mi khat ahi hi. Kha Siangtho in a ompih mi khat hi a, 26 Topa’ hong ciamsa Khrih a muh matengin a sih loh nading thu zong ama tungah Kha Siangtho in na genkhin hi. 27 Kha Siangtho’ makaihna tawh biakinn sungah Simeon a pai hi. A nu le a pate in thukham sunga om ngeina bangin Topa tungah naungek a ap dingin biakinn-ah a hong paipih uh ciangin, 28 Simeon in naungek la-in a ang-ah tawi-in Pasian’ tungah lungdamna ko a,\n29 “Topa aw, na thuciamna\nna nasem pa keima lungsim\n30 Ka mit mahmah tawh\n31 minam khempeuh’ muhin\n32 Gentail mite in\nkhuavak a muh nading le\na minthan nadingin\nna vaihawm hi,” a ci hi.Ref 2:32 Isa 42:6; 49:6; 52:10\n33 Naungek’ nu le pate in, hih bangin Simeon in naungek’ thu a genna a zak uh ciangin lamdang a sa mahmah uh hi. 34 Tua ciangin Simeon in amaute thupha a piak khit ciangin naungek’ nu Mary kiangah, “Hih naungek pen, Israel mite sungah mi tampi in siatna a ngah nading le mi tampi in hotkhiatna a ngah nading ahi hi. Mi tampi in hih naungek nial ding uh a, 35 mite’ lungsimtawng a kilatna hong hi ding hi. Dahna lungkhamna in namsau hiam bangin nangma lungsim mahmah zong hong sunkham ding hi,” a ci hi.\n36 Tua laitakin Asher minamte sung panin Fanuel’ tanu Anna minnei kamsang numei khat a om hi. Amah a khangham mahmah khat hi a, a nungak laitakin a neih a pasal tawh kum sagih sung a tenkhop khit ciangin, 37 kum sawmgiat le kum li sung meigongin a om ahi hi. Amah pen biakna a nusia ngei lo mi khat hi a, a sun a zanin Pasian bia-in an tangin thu a ngenngen mi khat ahi hi. 38 Tua bangin Jesuh a ki-ap hun laitakin hih kamsangnu hong pai-in Pasian tungah lungdamna ko a, Jerusalem a suahtak nading lamenin a ngak mi khempeuh tungah hih naungek’ thu a gen hi.\n39 Amaute in Topa’ Thukham tawh kizui-in hih ding a kisam khempeuh a bawl khit uh ciangin Galilee gam, amau khua Nazareth-ah a ciahkik uh hi.Ref 2:39 Mat 2:23 40 Tua naupang hong khangin hong thahat hi. Lungpilna tawh kidim a, Pasian in thupha a pia hi.\n41 Kumsimin Jerusalem khua-a Paisan Pawi a kibawlna-ah Jesuh’ nu le pa a pai zel uh ahi hi.Ref 2:41 Pai 12:1-27; Thkna 16:1-8 42 Jesuh, kum sawm le kum nih a phak ciangin a ngeina bangin tua pawi-ah a thumun a pai uh hi. 43 Tua pawi vengin a ciahkik uh ciangin Jerusalem khua-ah naupang Jesuh kinusia kha hi. A nu le a pa in a nusiatlam uh thei lo uh hi. 44 Amaute’ honlak mahah a omomin ngaihsun uh ahih manin ni khat lam paikhin uh a, tua ciangin a lawmte le a tanaute lak khawng a zong pan uh hi. 45 Amah a muh zawh loh uh ciangin Jerusalem-ah kilehkikin a zong uh hi. 46 A ciahzawh uh a ni thum ni ciangin biakinn sungah amah mu uh a, siate lakah tu-in a thugen uh ngai-in, thu zong dong zelin a om a mu uh hi. 47 Amah in pilna tawh thu genin a dawnna a za mite khempeuh in lamdangsa mahmah uh hi. 48 A nu le a pa in a muh uh ciangin lamdangsa uh a, a nu in, “Ka ta aw, bang hangin hong hici bawl na hi hiam? Na pa tawh lungkham mahmahin nang ka hong zong uh hi,” a ci hi.\n49 Jesuh in a nu le a pa kiangah, “Bang hangin kei hong zong na hi uh hiam? Ka Pa’ inn sungah ka om ding lamtak thei lo na hi uh hiam?” ci-in a dawng hi. 50 Ahi zongin bang a cihnopna ahi hiam, ci-in a nu le a pa in thei lo uh hi.\n51 Tua ahih ciangin a nu le a pa zui-in Nazareth khua-ah ciahkik a, amaute’ thu mangin tua lai-ah hoihtakin a om hi. A nu in hih thu khempeuh a lungsim sungah ngaihsunsun hi. 52 Jesuh a pumpi le a pilna khang a, ama gamtatna in Pasian le mite a lungkimsak semsem hi.Ref 2:52 1Sam 2:26; Pau 3:4


url: =Myanmar, Magway ah HIV natna anei pasal khatin kum 6 aphapan numeino khat buan :: ZOMI DAILY\nMyanmar, Magway ah HIV natna anei pasal khatin kum 6 aphapan numeino khat buan\nposted on 8 February 2018 at 10:34 pm Lomkholna: Myanmar, News, Sawltak\nMyanmar, Magway Region sung aom numeino kum 6 bekbek aphapan khat HIV natna anei pasal khatin buan “Rape” cih Mizzima pan kiza hi. Hih thupiang pen February 06 ni in Magway, Minhlah Myone, Yinanma khuasung ah thupiang ahihi.\nNumeino abuanpa pen kum 30 aphakhin Hein Min Zar akici khat ahihi. Hein Min Zar pen abeisa February 6 zanlam in numeino ii apa tawh zu dawnkhawm uhhi. Hein Min Zar innsungah zu adawnkhawm uh hi a, zu akhamkhit uhciangin numeino ii apa pen Hein Min Zar innsung ah lumsuak hi.\nNumeino pen anu aomnawnloh ciangin apa paina khempeuh ah azui kawikawi ahihi. Apa pen zukham in Hein Min Zar innsung ah a ihmutlaitak in, Hein Min Zar in atanu kiangah na innah hongkhaning ci’n paikhiatpih hi.\nTuaciangin numeino pen Hein Min Zar in khuasung ah paikhiatpih in abuan ahihi.\nTuabangin abuanpa Hein Min Zar pen HIV natna nei cih akitheih sawnsawn ciangin numeino adingin ki lunghimawh mahmah hi. Minhlah Myone MP khat ahi U Maung Ko in agenna ah mibuanpa Hein Min Zar pen HIV natna lungno nei cih kiza hi.\nVideo: Mizzima News panin akhahkhiat….\nPawlkhat ngeina zatui, Traditional Medicine athei pawlkhatte’n HIV natna aneite pen numei siangtho “Virgin” tetawh omkhawm leh damkikthei cihbangdan a umkhawng peuhzong omthei uhhi. Tuahangin Hein Min Zar in numeino pen abuanpeuh ahikhadiam. Tuaciang apa tawh zu dawnkhawm in, zukhamsul in apiang cihpeuhzong kigen hi ci’n genkhia hi.\nTua buan athuak numeino pen tulaitak General Hospital ah kikem in, Operation bawlzong akul khadiam kici hi.\nMore: Yangon ah sangnaupang Tan 9 akahlaitak abuanpa kum 23 thong kiadingin thukipia\nNumeino ii apa in Police Report abawlna tawh kizui in mibuanpa Hein Min Zar pen palik te’n mankhinta uhhi. Mibuan “Rape Case” tawh thu akibawl laitak hi a, atampen khantawnzong thongkiathei, tua ahih keileh atawmpen kum 10 peuhmah thong kiatheiding cih kiza hi. Sawltak #zomidaily\nPrevious: Waseda University: Deadline naih mahmah ta!\nNext: Tedim khuasung innthak kilam te thunei te’n en kawikawi\nNgaihsut thu khat ~ Lian Tuang\nMalaysia, Puchong ah naupangno khat inndawl 14 pan kiasuk in silo bilbel


url: =Pawlpi Mite leh Pawlpi Honghilhna Thu ~ Rev. Fr. Damian Dal :: ZOMI DAILY\nPawlpi Mite leh Pawlpi Honghilhna Thu ~ Rev. Fr. Damian Dal\nposted on 18 November 2014 at 1:36 pm Lomkholna: Article, DamianDal\nPawlpi Mite leh Pawlpi Honghilhna Thu\nPawlpi honghilh na ci in ki gengen himah ta leh, pawlpi honghilh na Thu te koi a oma, koi ah kigelh a, kuate in gelha, koi sungah kisimthei dinghiam cih pawlpi mite atamzaw in ihthei khakei hi. Ei kawlgambuk Catholic thuzui te sungah pawlpi hilhna cih kammal ihzak munmahmah hangin, Pawlpi honghilhna Thu koi ah kasimthei dinghiam, koi ah kizong theidinghiam ci a angaihsun kha ngeilo leh, aphawkkha ngeilo thuzuimi pen 85% bang ki om dingin kingaih sunhi. Tua banah Pawlpi hongmakaih Siadawpi (Bishops) te leh Siampi (priests) te sung mahmah ahzong Pawlpi honghilhna laite, zongtangtang in, asimtangtang leh akan tangtang a, tua thute thuzui te tungah ahilhkik tangtang pen 5% omlo ding hi ci in ki umhi. Ei Kawlgam/Zogam Catholic thuzui mite adingin, Pawlpi honghilh nate ihsimtheih nang, mikim in eimau theih kawlpau zopau tetawh ihsimtheih nangin kigelhkhia zolo ahih manin zong, thuzui mite lakah Pawlpi honghilhna ci in, aki gengen hangin bangtaktak hiam, bangteng honghilh hiam, banghun in bang honghilh hiam cih ihthei kha kei hi.\nTua hi leh atom in Pawlpi honghilhna koi ah muthei ding ihhiam cih ih endinghi. Pawlpi honghilh na te in adiakdiak in Catechism of the Catholic Church aki ci, ei Tedim kamin Pasian Thubu akici Laibu ah kimu thei hi. Ahi zongin tua Pasian thubu pi pen Kawlpau in kinei zopan a, ei Tedim pua in kinei nailo hi. Tua ahih manin kawllai simthei te adingin tua Laibu in Laisiangtho zom ah aneihtak, asimtak leh neihding simdinga akilawm penpen laibu ahihi. Ei pau tawh hongki gelhkhia Pasian Thubu nono te pen tua Laibu pi sungpan tawmtawm hong lakhia in, hongkiletkhia hi a, Pasian Thubu acing hinai lo hi. Mailam ah eipau tawh neihzawhding zong i lamen lai hi.\nAnih na ah, Pawlpi honghilhna Thu te pen, amasa pen in, a Lianbel siampipa le leitungbup siadaw te khempeuh ii kikupna pi pan honghilhkhiat thu te ahihi. Tua bang thu kikup napi pen Pawlpi kipat cilpan kipan tu niciang dong Pawlpi in 21 vei na nei a, anunung penpen in, Vatican II honghilhna akici, 1962-1965 sungteng in Vatican City ah Pawlpi bup Siadaw te le a Lianbel Siampi pa ii Ecumenical Council pan hongki hilh na Laibu ah kimu thei pen hi. Tua Laibu pen Vatican II kici hi. Hih Vatican II pen ei Catholic thuzui te a dingin, akigen theilo athupi mahmah thute honghilh na ahihi. Tua te sungah: Biakpiakna Thu (Sacrosanctum Concilium), Pawlpi Thu tawhkisai (Lumen Gentium), Laisiangtho leh Pasian Kammal cihthu tawhkisai (Dei Verbum),Tuhun leh Pawlpi (Gaudium et Spes) cih te banah, Pawlpi mite leh Christian ahilo mite biakna tawh kisai-in bangci kizop ding, Catholic thuzui te leh Sanggam Christian tekikal bangci kizopding cihthu te tampi honghilh hi.\nTua banah a Lianbel Siampi te (Pope) hong hilhna ahi Papal Encyclical cih lai te, Siadaw te leh a Lianbel Siampi pa ii ahunzui a honghilhna ahi, Synodal Exhortation cih te akipan Pawlpi honghilhna Lai te tampi om hi. Ahizong in hi\nPawlpi hilhna te Kawlkam/Zokam tawh kiletkhia zo nailo hi. Banghangin kiletkhia zolo hiam ihcih ciangin,\n1) Kammal kicing ihneih loh nahangin kammal pawlkhat te letkhiat nading amanin kiletkhia thei lo hi.\n2) Kawlgam pan in tuate aletkhia theiding Theologians, Bible Scholars cih akipan Liturgist, cihte ki omzo nailo cileng ihkhial kei khading hi.\n3) Kawlgam sunga om Siadaw te, Siampi te akipan biakna sungah Pilna sangnei te in laigelh, lai at pen Pasian nasep in angaihsut pen 1% ki omnai lo phial cileng ihkhial kei dinghi. Hi thu in ana penpen leh supna lianpen ahih nathu phawkhuai mahmah hi.\n4) Abeisa hun in, Kumpi lampan in laigelha, laibu thohkhiat ding hanciamna te ah nawngkai natuamtuam om tawntung hi. Tu hun ciangin ahihleh suaktatak in kigelhthei ta ahihmanin lungdamhuai hi. Biakna sungah atheizaw deuh dinga ih ngaihsut ahi, Siadaw te, Siampi te, nungak siangtho, tangval siangtho leh thuzuimi te sungah mipil misiam te in Pasian thutawh kisai in lai honggelh keileh Pasian thutawh kisai in eipau eikamtawh aki gelhlo hidinga, Pasian hongpiak Eipau,Eikam, Eilai pen leitungvai dingbeka, azangte hiding hanga, eilai tawh Pasian apahtawi theilo te ihsuak khading hi cihthu zong phawkhuai thukhat hongsuakta hi.\n5) Diocese khat peuhpeuh ah Literature Commission pen athubek in om in, sazuk kipuak in kipua ciata, Pawlpi sungah laitawh nasep dinggel naleh hanciamna te ah, tha nemna lianpi omhi ci in kimu hi. Hi thu Kawlgam sung Diocese khempeuh ah atawm atam omciat hicih kithei hi. Banghanghiam ihcih ciangin, asemte leh vaipuak neite in nasemlo, hanciam lo hi lo zawin, Lai tawh nasep pen mikhat leh nih bek ii naseptheih hilo a, kipawlkhawm a nasep ahih manin, vaipuak neite ahuhding laigelh, lai at, kisam banah, mission nasep (Pasian nasep) a neihtheih ding athupi mahmah khat ahihi.\n6) Anunung leh athupi mahmah khat in banghiam ihcih ciangin, Pasian thutawh laibu akigelh te Kawllai ahi a, Zolai (Tedim kam) tawh ahizongin kizuak zo mahmah lo hi. Agelh te in gelh in, asimding mi omlo cileng kikhial lo khading hi. Tua ahih manin, laigelh te leh, laibu thohkhia dingte adingpan in, haksat naleh lauthawngna tampi om hi. Banghanghiam cih leh Laigelh a, Laibu thohte pen lungsim leh thatang bekmah azian a azang te uh hi in, adang akisam tuamtuam te ah ngaihsuh zawhloh zahdongin haksat na om hi.\n7) Athupi pen khat in, nasepkhop theihna lungsim kisampha pen hi. Commission om in, hongpan pihding om in himah ta leh, nasemkhawm theilo in, tangkia lungsim tawh na ih sepnopna lungsimin, Pawlpi thu tawhkisai, Laibu, Laitai, Labu, Laisiangtho cih a kipan nasepna khempeuh ah lawhcin na tawh hongkigamla sak semsem in, Pawlpi phattuam na zong tawmsak semsem hi.\nTua hi in, mailam hun ciangin, Pasian thutawh kisai Pawlpi honghilhna, a Lianbel siampi pa honghilhna, a kipan ahun tawh kituak a Pawlpi nuntak zia te ihneihzawh nading thuzui alianpen pan aneupen dongin Pasian piak Vaipuak kinei ahihna ihphawk dennangin athak in tha ihkipia hi.\nPrevious: Nehginpao Kipgen leh UNHCR Chief of Mission (New Delhi) kimu\nNext: Na kizatna gam zaisak semsem in ~ Hau Za Cin\nMalaysia, Sungai Buloh vengsung ah Bus leh Trailer kiphukha, mi 6 liam\nMarn (Photo) ~ Peter Suumpi\nTrump in Defense Secretary dingin James Mattis guansawm ~ TK Lian


url: =Bawngtal ki letmat 11 khawng ataw ah lutto in thuaklah mahmah ~ ZD :: ZOMI DAILY\nposted on 23 March 2017 at 1:20 pm UTC+9:30 Lomkholna: News, Sawltak, World\nMexico City sung aom Plaza Mexico ah Bawngtal tawh kimawlna Bullfight pawipi khat kibawl a, tualai ah Antonio Romero akicipa bawngtal tawh akimawl laitak in bawngin ataw panin pikkha cih Daily Relegraph pan kiza hi.\nAtawvang sungah bawngtal ki letmat 11 khawng lutto liangin limpikkhak mahmah ahih manin, thuaklah mahmah a, zato kipuakpah cihi. Hih bawngtal tawh kimawl pen adiakdiak in Spain, Portugal leh Latin America gamte ah limzat mahmah uh a, Bullfight ci’n bawngtal te hehsak in kimawlpihgawp pongmawk uhhi.\nAntonio Romero kicipa zong bawngtal nangawn alaulo, akimuang kingkengsa in akimawl himahleh upmawh banglovat in bawngtal in pikkha citciat hi.\nBawngtal pen hehsakkhin ahih manin akhut pikkha masa a, tuapan in Antonio Romero pen leilak ah tuksuk hi.\nAtuk laitak in bawngtal in ataw pikkhamawk ahih manin, aki letmat 11 khawng tawvang sungah luttokha hihtuak mawk hi.\nVideo tomnokhat: Cornada to Antonio Romero and interview to the cattleman of Piedras Negras\nAntonio Romero pen leilak ah atuk ciangin alawmte’n honkhia uh a, athuak zahding phadawm cihding ahihi. Alawmte’n honkhialo hikeileh hihsangin limthuakzaw khalai dinghi.\nBullfight kimawl pen ageinai ah etdingin utmasak huai khollo a, YouTube khawng paninbel cimphawng etnop bilbel hi 🙂 Ahaivai mahmah kimawlna cihding inlah Spanish te’n zanuam hetloding ahih manin, alauhuai mahmah kimawlna khat ahihi.\nRelated: Mexico vanleng tung khatah gul ahinglai kimu ~ ZD\nHih Bullfight kimawlna hangin asihlawh leh Accident piangzong tampi kiza zelzel hi. ZD Sawltak #zomidaily\nPrevious: Yangon khuasung aom Company khatah damiah lut ~ ZD\nNext: India ah azi in apasal sum zongzo salo ahih manin, thautawh kaplum cimawk ~ ZD


url: =Gamthu leh Galvai ah atawntung lawm omlo, atawntung gal omlo ~ Bob Tuangpi :: ZOMI DAILY\nposted on 14 April 2017 at 9:21 pm Lomkholna: BobTuangpi, News, Politics\nGulpi leh muvanlai makaipi te nih akimuh khit ciangun N.Korea vai hong so vingvung ahihi. Hih thu igen ding teh leitung galpi (2) na leitung galvai suutkul hi. Galpi nihna sungin America ahih leh amasa lamin galsungah kihello-in ama tumtakin agamsungah khantoh nang masak leh galvan hoih nono na bawlbawl hi. Facist Alliance ahi Japan, Germany leh Italy teng lah panpihlo, England, France, Russia leh China pawl lah panpihselo aa akikal ah om (neutral) hithiat lel hi.\nAhizongin, 1941 kum tak teh upmawh loh laitak Japan Royal Airforce ten America ii tuigalkap phualpi khat ahi Pearl Harbour galvanleng 360 tawh avakap uh ciangin galpi (2) sungah USA alutloh hong phamawh ta hi. Tua zawh asawtlo ah Japan te’ khuapi nih ahi Hiroshima leh Nagasaki ah leitungah amasa pen nuclear bomb USA hong khia giap ta uh hi. Tua khit akipan USA pen leitung ah adem omlo athahat pen gam (super power/global power-တစ္ကိုယ္ေတာ္မင္းသား) hong hipah hi.\n*Alamdang Mahmah Leitung Gamthu\nGalpi (2) sungin aki-uitui mahmah England, Soviet Union, China, USA, France cih pawlkhat (Alliance) teng galven khit ciangin hong ki akgualkhenin galpi hunsung ui-le-keel abang USA, Japan, Germany, Italy, France cihte hong ki-uitui mahmah kik leuleu uh hi. Soviet Union leh China makaih nisuahna pawl leh USA makaih nitumna pawl kidemna (Democracy & Communism cold war) 1989 ciang Soviet Union leh Yugoslavia akitapzan masiah khauhpai mahmah hi.\nLeitungah asuakta gamkhat leh gamkhat kizopna ah thunih tawh leitung gam tuamtuamte kizom uh hi. Akhatna ah gamkhat in gamdang khat tawh akizop ding ciangin ama gam’ii hamphatna ( national interest) leh agam bit nading (national security) masak hamtang hi. Tua bangin aki et khit teh meet nang a om ciang bekin gamkhat tawh kizopna kibawl pan hi. Hih thute hang ziakin galpi (2) sungin lawmta teng gal-le-sa hong suak uh aa, gal-le-sa teng galpi khit ciangin sumlei sumzuakna lam, galvai lam leh nuntak khuasaknate ah nasemkhawm liailiai lawm hoihte hong suak uh ahihi.\n* Bang Hang USA leh N.Korea Hong Kitalsik Sawm Hiam?\nTulaitak leitung gamvai, galvai leh sumbawlna ahawlpi (driving engine) pen USA hi aa, tua zom ah China ahihi. United Nations security council member (15) om-in, tua teng lak pan kuitung thuneihna (veto power) anei gam (5) lakah USA leh China kihel hi. USA ahih leh tuhun ciang mah leitung a uk (global power) hi aa, ahizongin asawtnawnlo kumsawmlom (decades) ciangin leitung a makaih dingin kithawi (rising global power) pen China himawk ahih manin, hih gamte nih tawh tutung leitung buaina tampi kizom ahihi.\nNungkal sungin Syria ah USA in Tomahawk missile tang (59) tawh akap giapnate leh zannitakin Afghanistan ah nuclear bomb ahilo lakah akhauh penpente (mother of bombs) tawh akapnate in N.Korea gamvai ah tangkona thak (alarming message) apiakna kici thei hi. Tua mah bangin, Kim Jong Un in zong galtangkona (war speech) neikhin zo hi.\nHih thute nungah Chinese President Xi Jinping leh US President Donald Trump te’kimuh khopna in thu tampi gen ding hi. Hih thupiangte’nungah akimawl gam pen (key player) N.Korea, Russia, China, Iran pawl leh USA, Japan, S.Korea te hipi pen hi. N.Korea adingin tuma ciangciang amuan asuanpi leh a kingakna siapi China ahihi. Ahizongin, tutungvtak teh China in nusiat ta hiam cih nungkal deuhin Xi leh Trump te’ kimuh khit nungah a upmawh huai thu khat ahihi.\nAmaute nih akimuh khit ciangun USA leh China in kitheih neihna (give and take) bawl kha thei uh zong hiding hi. Ahang in abeisa kum (2) khit akipan N.Korea gamhtakin missile test thapai ahih manin, a siapipa hehsak hiding hi. Hihvai ah China in gamgi dung teng ah agalkapte agingsa in a omsaknate nidang thupiangte tawh kilamdang simsimta hi. A thupaizia ah China in ama mailam ding agam meetna ding leh bitna ding a et ciang’n USA leh apawlte hih ciang tangsak hiding hi. Sumbawlna lamah akizoppih pen USA ahih mah bangin tuate nusia-in N.Korea lam ah ama mailam khualna tawh mapanglo ding hi.\nTua ahih manin, gal apian leh piangthei kha takpi ding hi. Ahizongin, agamgi dungah gal om leh ama kongbiang zong bit nawnlo hi cih thei napi’n hih ciang dinmun khutzepin China in a etna hithiatna nungah ama selsim thaangsiahna (joker) khat neilai veve ding hi. Tulaitak China dinmun ahih leh alangnih tuakin akalkaak dinmun ah a om hi aa, gal piang tatak leh alangnih tuakin ama hamphatna om gige cih mu cihna hizaw hi.\nHih thute’ nungah athupi pen in gal thahat (2) kidemna (power game) ah akimemetkha gamte gamvai kikhelna ban ah USA leh China kitawi tehkikna ( Rebalancing power) huhau leh leitangzui-in gamvai kidemna (geo-politics) kikhinna hang ahihi. Leitung gamthu leh sumbawlna ah atawntung gal omlo, atawntung lawm omlo cih thupil in mun ngahlai mah bangin leitung tangthu in akhekhap tawnkik zelzel hi cih thute apiang hiding hi.\n#Kikap takpi ding uh hi cih leh cih loh hilo zaw-in, apiangthu siksanna (evidence based) a thuluanzia huampi zui-in buptuah muhna (perspective/overview) hizaw hi#\nPrevious: Shopping Mall sungpan Python gulsaupi khat kimankhia ~ ZD\nNext: US galkapte’n Afghanistan gamsung Bomb akhiatna hangin IS migilo 36 si ~ ZD\nMalaysia ah Kawlgammi khatin alawmte thatlum ahih manin matdingin kizong\nZomi kipawlnate puahphat huai ~ Pau Khat Suan


url: =Moses Khedap Suah Thu ~ Hau Za Cin :: ZOMI DAILY\nposted on 13 February 2016 at 7:01 am Lomkholna: Article, Hauzacin\nPasian in sawlpang kang lak pan, “Na khedap suah in,” (Paikhiatna 3:5) a cih mawk pen Moses adingin lamdang mahmah ding hi. Gan cinna, tuu honte cinna mun cih pen gammang lak hilo, kiak khuk tantan a pona mun, singkung a om leh zong sawlpang ciang bek a omna mun hi pelmawh ding hi. Singkung gol pipi om hileh a nuai ah khedap suah cih pen baih mahmah ding hi. Ahang in singteh kia pen sah dinga, lei nom dingin zong kawt pian dinga, sik leng nip thaihthaih ding hi. Ahi zongin sawlpang tamna mun gamlak pen tualkiak leh ling tam mahmah ding hi. Hong sun thei ding ling neu cikcik tam dinga, khe guak tawh dinna dingin nuam vetlo ding hi. Lam pai ding cih bang bel haksa ding hi. Tua ahih manin Pasian in Moses kiangah, “Na khedap suah in,” a cih ciangin, “tua na dinna ciang kaan hong pai phei nawn kei in, tua ciang ah na ding in, tua ciang ah na khawl in, kal khat zong suan nawn kei in, ding hithiat phot in, …” a cih nopna hi ding hi. Laphuakpa khat in, “Om hit hiat in, Pasian ka hih lam thei in,” (Be still and know that I am God) acih hong phawksak hi. Pasian aw zakna dingin pailo, tanglo, om hithiat, ding hithiat a a aw ngaih ding hileh kilawm hi.\nMoses a neu tung pan kumpi inn ah khang cih pen a khe ngek mahmah ding hi. Khedap lo tawh gam palak ah pai ding cih pen hitheilo ding hi. Tua mah Pasian in thei a, a pai nawnloh nading, a din hithiatna nadingin “Na khedap suah in,” a ci hi peuhmah ding hi. Kumpi innsungah khangkhia a gamlak singlak, gambu lak, sawlpang lak ah Tuu cing ding cih mawk pen a khanna tawh kibang hetlo ding hi. Pasian in Moses a thanem ding hilo, atha khauh ding, a haksa penpen zong thuak zo dingin kisinsak (trained) hi ding hi. Khedap tawh Tuu cin pen pha lai ei, tua ahih leh na khedap suah phot peuhmah dih o, aci zong hi kha ding hi. Neu tung pan khedap bulhpa, gamsung zong a apai ngeilo pa, linglak ah a khedap suahsak ding, a khe guak tawh dingsak ding cih pen baihvetlo ding hi.\nAhi zongin Pasian in tua banga hong train hun, hong kisinsak hun om hi.\nMoses a khanna i et ciang kumpi tapa bangin khangkhia hi. Zi nei taleh amah pen kumpi tapa bang ahih manin a sung te pen ama mai et kul hetlo ding hi. A sungte in amah a leh maiet zawk ding hileh kilawm hi. Ahi zongin Pasian in zang nuam ahih manin a khanna tawh kilehbulh in thu piangsaka, ama lamet bang hetlo in a bul pan pansak kik hi. “Kei Faro tapa hiveng e” a ci ding pa pen sung te mai etna a na uh sepsak, a tuu uh Horeb mual ah cinsak hi phot hi. A hoih dingin Pasian in a gelsak ciang Moses adingin theihsiam baihlo ding hi. Ahi zongin a thumanna thupi hi. A sungpa tawh kitawnglo a thu a man pah limlim zong makai ding a pattah theih cihna hi. Ut keng, ci leh a lehtat thei hinapi thu mang takin pai lel hi. Kum 40 sung a sungpa tuu cinsak ci lai tazen hi. Naak thupi ngel hi.\nA ban zom nuam leng omom lai. Tua zah ci pak ni.\nPasian in Moses kiangah, “Na khedap suah in,” a cih pen Moses khe na lua ding, taak lua ding, lingneu, kiak, leh sawlpang teh khawngin sun lialua ding cih ka ngaihsut ciang hehpih huai kasak man tua teng kong gelh pak hi.\nNote this: This ain’t no sermon. Just a thought and reflections on the instruction given to Moses.\nPrevious: Siksakol maw, sakolsik? ~ Dimno’ Pa\nNext: Zomite lungtang sungah suahtakna khaicii kivawh ta ~ Zam Sian Suum


url: =A lamdang a kisai lungtang (The heartbeat of the miracle) :: ZOMI DAILY\nposted on 1 January 2018 at 5:18 pm Lomkholna: Biakna, Dimlunzam, News\nMual neu khat nuaiah om suangpi nih ki kal ah Siapa tawh ka tu uh hi.Ka Siapa in kunsukin suang khat tawmin ka khut sungah ong pia phei hi. “Tua suang na lawnkhak teh bang na feel thei a?” Bangmah feel thei keng, suang cih lohngal maw”\n“Tua ahih leh na khut na ngawng tungah ngasin aw leh bangci na feel a?”\n“Ka lungtang kisai lawngkha ingh”\n“Suangin lungtang neilo ahina?” ongci hi.\n“Suangin..neibuanglo e” ci in ka dawng kik hi.\n“Suang I cih pen, apongsan om bang, a golna aneuna cia,tua bang a akip,a hih bang lel a a om hi a, lungtang kisam lo hi. A hihhangin, nang leh kei pen lungtang kisam, hunsim naisim in,aki saisai na tungtawn a I nuntakna kinga hi. I lungtang ki saisai pen ong khawl ziau leh a man hi ta ai ve.Tua mun san lian ai ve suangte nutakna leh ei mihing nuntakna ki batlohna.”Pasian I pian/omsak dan hi.\nSuang ahih leh a om mawkmawk(Just Exist) I ci mai dia, ei mihing te I hih leh ki om/nunta mawkmawk het lo in, I nuntak theih na ding a,aki lailai,a ki saisai, hahkat cihtak a ahahkat ahi I lungtang hang ahihi. Tua ahih man in I lungtang pen hunsim naisim in a ki sai tawntung kul hi. Bangmah sem tuan ta kei le the zong, na lungtang khawl tuan lo hi. I ihmut kal sung nangawnin khawlhun neilo in na ki saisai veve hi. Tua hi kei zenzen leh I nuntakna aman ding ahihi.\nNa hun mawkbeisak hun na ngawn in na lungtang in hun mawkbei sak lo a, tua sung mah in zong na hun na mawk bei sak theih na ding nangawn hanciamtak in ki saisai lai hi.Mawhna I bawl laitak, mi I gensiat laitak, duhhawp huaiham in I om laitak, lametna I neih nawnloh khitui luangin lungkiat hun laitak nangawnin, tua I lungtang pen tawlnga peuhmah lo hi. Na lungtangin, kap a na ki ko theih na ding leh na nuntak na dingin hahkat tak in galong do pihpih na hihi.”\n“Tua ahih leh Sia aw, Kei ka om na ahang leh suang aom na…?\n“Nang nuntak na pen aom mawkmawk hi lo, na om theihna ding a,a hahkat a na hanciam khat om. Tua ahih man in, nang nuntakna pen nalamdang(miracle) khat hi. Na hun sim, na nuam nadahna hunte zong e,na khitui luan bek zong na lamdang hi. Na nuntakna pen Pasian kiang pan letsong taktak hi.hunsim pen Pasian in nang nuntak nadinga ong sepsak hi. Hunsim pen nalamdang ahihi.”\n“Tua ahih leh hihthupen ei mimal a dingin bangci zattheihding i hia?\n“Tua ahihman in, mikhatpeuh in anuntakna pen ama a dan khat in azaangkhai ngaihsut zanzan ding hoih lo peuhmah hi. A hun mawkbeisakna pan in akhawl theih ding thupi ding hi. A thupi simloh loh a, ahih thopthop ding hoihlo hi.Mawhna sunga ki buala, Pasian deihna bang a i om theihloh cih te pan in khawl huai ta hi.\nNang one ki pia, nuntakna pen na manpha bangin ngaihsut theih ding thupi mahmah hi.hih bangin na nuntak theihna pen hanciamtak a a ki saisai na lungtang hang ahihna pen na lamdang khat ahihna phawk tawntunginla,lungtang khatvei aki sai sim in, amanphatak a nuntak ding ngaih sun pha mahmah in kul ding hi.”\nThe Mission: Tuni in ni lamdang hi cih ngaihsutna tawh nungta in la, lungtang ki saisim in,man neitak in nuntak theih dingin tuat in.\nPsalm 139: 14-17; Cahn Day 21\nDim Lun Zam( Zamnu)\nPrevious: USA, Texas kumthak pawibawl nading munah thau honkhattawh mikhat kiman\nNext: Kum thak leuleu ~ Gin Kam Lian\nTg Paul Thang Ho Muang (1982- 2015) in Ong Nusia


url: =A Pha Lungkimna - TUNGZANG NEWS\nKumpipa tapa in, thudotpu kiang ah "Sia aw, hih puante mun khat ah sel sak ni-in, ei hih sawlbawk pang khat ah bu-in, en sim leng! kisil mipa lui nawl hong pai ciang, a puante hong zong keii ding-a tua gal-et le hang nuih zak huai mahmah khat hi ding hi" ci-in kuppih hi. Thu dotpupi in a hih leh, "Kumpi' tapa aw, mi khat dahna, sinkhamna tuak-a aom en-in nuih zak huai sa-a, lungkimna pen mi pil, mi thupite gamtat zia hi lo hi. Na lungkim nop takpi leh hi bangin hih in ci-in;"\nThudotpu in, a ip sung pan kham dangka tang nih la-in, kumpipa tapa kiangah "hih kham dangka tangte tui bualpa puan-ip veiletak sungah tang khat tuak va koih sim in" ci-in sawl hi. Kumpipa tapa in zong a siapa thu mangin dangka tangte va koih sim hi. Tua khit ciangin a nihun sawlbawk pang panin en sim khinkhianuh hi.\nA puan angkilhte hong kilh kawmkawmin a ip lang khat hong sawk leuleu leh kham dangka tang khat na om leuleu hi. Mi zawngpa zong lungdamna khitui tawh tua munah hong khukdin-in, "Aw kei hong it-a hong huh, hong siam Pasiante aw, Ka Inn ah cidam lo, lupmun ngak-a om ka Nu nong kepsakna uh ahi hi. An nek ding neih lo ka hih manun tha zawm-a om ka sanggamnu zong tu-in hong gupkhiat sak na hi uh hi" ci-in biakpiakna khat a neih khitteh lungdam takin Inn lam a zuan hi.\nHi bang thu piangteng a en sim khinkhian kumpipa tapa ahih leh a khitui hong tak keuhkeuh ta hi. Thudotpupi ahih leh lungdam maitai in hong om hi. Kumpipa tapa in "Sia aw, tu ni-in ka khantawn ka mangngilh ngei loh ding thu manpha mahmah nong hilh hi" ci-in lungdam a ko hi.\nThudotpupi in zong "Kumpipa tapa aw, mite lungkhamna, buaina khat peuh guan se a, tua tungtawn-a kingah lungkimna sangin, mite lungdamna ding gel sak, hawm sakna pan a hong piang lungkimna pen thumaan thutak lungdam, lungtaina hipan hi. Hi thu ciamteh tawntungin ci-in a khualzinna uh a zom-uh hi.


url: =Tg. Suan Kam Lian (Hatlangh) ii luanghawm Malaysia pan Anlangh khua ah ki puading :: ZOMI DAILY\nposted on 20 March 2018 at 12:48 pm Lomkholna: Dahpihna, News, Zomi\nAnlangh khua mi Tg. Suan Kam Lian(Hatlangh)-SDA in Malaysia pan in TB natna tawh hong March 10, 2018 Saturday 5:00AM hong nusia hi.\nA nu a pa te in a tapa khat bek neih sun uh a hih manin neih le lam teng a bei phial zongin ci in atapa uh Tg. Suan Kam Lian’ luanghawm Malaysia pan Anlangh khua dong pua dingin khensatna hongnei uhhi.\nTua ahih ciangin Anlangh Innkuan makai pi Pr. Htoo Mung, Pr. Tuangno te in thu le la a kisam khempeuh Kyaw Thu’ mite a hi Kepong ah Kawl dongtuak ki pawlna te panpihna tawh Wednesday 11:00AM in Malaysia Airline tawh Yangon Airport hong tung ding a, ZYA-Yangon te vai hawmpih na tawh direct in Anlangh tai to suak ding hi.\nTedim leh Anlangh khua ki kal pen SYC te in tavuan hong la to ding a hih manin lungdam mah mah hang. Zomi te a ki hu diam2 zo sem sem dingin Topa’n hong om pih tahen. A mah pen Bem tawh om a hih manin Naypidaw ah lai lak kul in hong buaipih Captain Pau Sut Mung te nupa tungah zong ki lungdam mah mah hi.\nA lawm a gual in a khua a tui bek tham lo, Zomi Real Madrid Fan Malaysia, USA te hi ta leh Zomi Man Uted fan ten a dongin sum le paai tawh khak na nei ciat uh hi. A dah a kap a u le a nau, a nu a pa, a khua pih a tuipih, a lawm le a gual, a pawlpi mipih te a ki pan hehnem siampa Khasiangtho in hong hehnep sak tahen!Amen\nPrevious: Vondeih Kep Ding – 138 (Dimno’ Pa)\nNext: Tedim Pawnpi Tui\nTulai tak Zomi makai pawlkhat te om zia\nZomi te sisan sungah khaici hoih lo